भोजपुरी में खबर (मंगल,5मई 2015) – टटका खबर\nभोजपुरी में खबर (मंगल,5मई 2015)\nबिहार में 100-100 सीट पर चुनाव लड़े के समझौता हो गइल बा जेडीयू आ राजद का बीच में. लालू के रिश्तेदार मुलायम सिंह यादव नयका जनता परिवार के मुखिया बनावल गइल बाड़न आ लालू के बिहार में एह परिवार के संयोजक बनावल गइल बा. बस अब ले मुख्यमंत्री के नाम के फैसला नइखे भइल आ अधिका उमेद बा कि मुलायम अपना रिश्तेदारे का परिवार से केहू के मुख्यमंत्री बनावल चहीहें. आखिर यूपीओ में त उनुका आपन बेटा छोड़ केहू दोसर ना मिलल. जनता परिवार के सगरी गोल परिवारवादिए हउवन आ हर जगहा ओह गोल के मुखिया के परिवार के कब्जा बा. जदयू एह बात के अपवाद मानल जा सकेला काहे कि अबहीं ले नीतीश अपना परिवार के कवनो सदस्य के आगा नइखन कइले.\nयूपी के मुख्यमंत्री अखिलेश यादव आ दिल्ली के मुख्यमंत्री अरविन्द केजरीवाल का बीच काल्ह दिल्ली सचिवालय में एगो बइठक का बाद एह बात पर सहमति बनल कि जवन जमीन उपलब्ध बा तवना के बारे में मिल जुल के देख लिहल जाव जेहसे एह जमीनन के इस्तेमाल का बारे में आखिरी फैसला लिहल जा सके.\nरेल राज्यमंत्री मनोज सिन्हा काल्हु गाजीपुर में पूवोत्तर रेलवे के क्षेत्रीय रेल प्रशिक्षण संस्थान के शिलान्यास कइलन. कहलन कि पूर्वोत्तर रेलवे का लगे क्षेत्रीय रेल प्रशिक्षण संस्थान ना रह गइल रहे एहसे गाजीपुर में एकरा के खोले के फैसला लीहल गइल. बतवलन कि छपरा से इलाहाबाद तक रेल खण्ड के दोहरीकरण आ बिजलीकरण के काम के मंजूरी दे दीहल गइल बा. ताड़ीघाट से मऊ ले वाया गाजीपुर रेल लाइन बिछावहू के मंजूरी दे दीहल बा.\nपटना हाईकोर्ट प्रोन्नति में आरक्षण के बिहार सरकार के फैसला के रद्द कर दिहले बिया. साल 2012 में एससी-एसटी के प्रोन्नति में आरक्षण देबे के फैसला लिहल गइल रहे.\nआआपा गोल के एगो वालंटियर के शिकायत पर कि ओकर चरित्र हनन करे वाला अफवाहन के कुमार विश्वास काटत नइखन, दिल्ली महिला आयोग कुमार विश्वास के हाजिर होखे के नोटिस भेजले रहुवे. बाकिर कुमार विश्वास के कहना बा कि नोटिस उनुका मिलले नइखे आ ऊ आयोग का सोझा हाजिर ना होखिहें आज मंगल का दिने.\nपापुआ न्यू गिनी में आज सबेरे भूकंप के तेज झटका आइल बा जवना चलते ओहिजा सुनामी आवे के अनेसा बन गइल बा. एह भूकंप के ताकत 7.4 नापल गइल बा आ अंदाजा लगावल जात बा कि जमीन का 63 किलोमीटर भीतर से आइल रहे.\nगुमला से किडनैप भइल डा. आर॰बी॰ चौधरी के फिरौती के रकम लिहला का बावजूद किडनैपर अतवार का देर रात में उनकर गरदन दबा के मुआ दिहले सँ. सोमार का दिने पूरा झारखंड में डाक्टर हड़ताल पर रहले.\nबिहार के सरकारी स्कूलन में सोमार से पूरा हड़ताल पर चल गइल बाड़े नियोजित शिक्षक. राज्य सरकार एह हड़ताल के गैर जिम्मेदाराना हरकत बतावत बिया.\nछत्तीसगढ़ में बस्तर जिला में पीएम मोदी के दौरा का खिलाफ नक्सली बंद के गोहार लगवले बाड़न स. ओकनी के कहना बा कि मोदी सरकार अइला का बाद से देश के औद्योगिक विकास तेज हो गइल बा. एह से गरीबी हटे लागी आ तब ओकनी के समर्थक कहाँ से अइहें.\nअपना चीन यात्रा से पहिलही पीएम मोदी चीन के एगो सोशल साइट ‘साइना बाइबो’ से जुड़ गइल बाड़न जवना के जोरदार स्वागत भइल बा चीन में आ ओहिजा के मीडिया एह बात ला पीएम मोदी के भरपूर तारीफ करत बाड़ी सँ. मोदी सोशल साइटन पर हमेशा से सक्रिय रहल बाड़े.\nइस्लामी आतंकवादी संगठन अलकायदा का तरफ से पीएम मोदी के चेतावल गइल बा कि ऊ आवे वाला समय के खतरा से सावधान रहसु. कहले बाड़न स कि दुनिया भर में मुसलमानन का खिलाफ जंग जारी बा आ अब एकर निर्णायक फैसला क लेबे के समय आ गइल बा.\nसुने में आवत बा कि कटरीना कैफ आ रणबीर कपूर के शादी के मसला करीब करीब तय हो गइल बा आ छेंका के रस्म जल्दिए होखे वाला बा. एह बीच ई जोड़ी हर जगहा साथे साथ लउकत बाड़न चाहे ऊ फेमिली डिनर होखे भा कवनो जगहा छुट्टी मनावे के बात.\nपहिला मैच में बराबरी पर छूटल मुकाबला का बाद भारत आ जापान के बीच हॉकी टेस्ट सीरीज के दुसरका मैच आज मंगल का दिने होखे वाला बा. अपना घरेलू मैदान पर खेलत भारत के पलड़ा भारी रहे के उमेद जतावल जात बा.\nसोमार का दिने आईपीएल के मैच में चेन्नई सुपरकिंग्स रॉयल चैलेंजर्स बैंगलोर के 24 रन से हरा दिहलसि. दोसर मैच में कोलकाता नाइट राइडर्स 35 रन से सनराइजर्स हैदराबाद के हरा दिहलसि.\nवस्तु आ सेवा कर (जीएसटी) विधेयक आज लोकसभा में राखल जाई बाकिर ओकरा पहिलहीं से कांग्रेस आ दोसर विरोधी दल संसद में मोगा का बस में भइल दुराचार पर बवाल करे के तइयारी में बाड़े. तृणमूल कांग्रेस एह विधेयक के समर्थन करे के बात कहले बिया.\nरियल एस्टेट (विनियमन और विकास) विधेयक के आज राज्यसभा में राखल जाई. कांग्रेस एहू विधेयक के खिलाफ बिया.\nयूपी सरकार केन्द्रीय मंत्री कलराज मिश्र का खिलाफ साल 2009 के चुनाव में आचार संहिता लांघे के मुकदमा वापस लेबे के फैसला कइले बिया. पीलीभीत के एगो अदालत एह मामिला के सुनवाई 21 मई के करे वाली बिया.\nराष्ट्रीय लोक समता पार्टी के अध्यक्ष आ केन्द्रीय मानव संसाधन विकास राज्यमंत्री उपेन्द्र कुशवाहा भागलपुर में कहलन कि देश में एगो रोजगार उन्मुखी नीति बनावल जाई जवना का बाद देश के नवहियन के नौकरी मिले के गारंटी होखी.\nउच्चतम न्यायालय के फैसला आइल बा कि पैतृक संपत्ति केहु के दान में ना दिहल जा सके. एह संपति के वारिसने का बीच बाँटल जा सकेला.\nनीतीश आ लालू के हाथ मिलव्वल का बाद बिहार में जंगल राज के वापसी हो गइल बा. गया से किडनैप डाक्टर पंकज कुमार गुप्ता आ उनुका पत्नी के अबले कुछ पता नइखे लागल. डाक्टर लोग चेतावनी दिहले बा कि अगर डाक्टर दंपति के जल्दी से रिहा नइखे करावल जात त राज्य भर में चिकित्सा सेवा ठप क दीहल जाई.\nउत्तर प्रदेश, देश-दुनिया, बिहार\nNews in Bhojpuri, टटका खबर, भोजपुरी में खबर.\nभोजपुरी में खबर (सोमार, 27 अप्रैल 2015)\nभोजपुरी में खबर (बुध,6मई 2015)


Know who was Nati Binodini and some interesting facts of her life Bhojpuri: जानीं के रहली नटी बिनोदिनी? उनकर जीवन के कुछ रोचक प्रसंग\nअपना अभिनय आ कला से बिनोदिनी बंगाली थिएटर के नया आयाम दिहली एहीसे आजुओ बंगाल में ऊ ‘नटी बिनोदिनी’ के नाम से लोगन के दिल में बाड़ी. समय-समय पर बंगाली थिएटर आ टीवी धारावाहिकन में उनकरा कहानी के दोहरावत जात रहेला.\nLast Updated: April 10, 2021, 12:01 PM IST\nनटी बिनोदिनी पर भोजपुरी में बहुते कम लेख मिली. के रहली नटी बिनोदिनी? बिनोदिनी दासी (जनम- सन 1862, मृत्यु- सन 1941) के नटी बिनोदिनी के नाम से ढेर जानल जात रहल ह. ऊ कलकत्ता के बांग्ला भाषा के एगो प्रसिद्ध नाट्य अभिनेत्री रहली. नटी बिनोदिनी 12 साल के उमिर में एक्टिंग शुरू कइली आ 23 साल के उमिर में नाटक कइल छोड़ि दिहली. काहें छोड़ली? ई प्रसंग बाद में आई. रंगमंच छोड़ला का बाद सन 1913 में नटी बिनोदिनी आपन आत्मकथा लिखली “आमार कथा” (The Story of My Life) जौना के अंग्रेजी अनुवाद आजुओ बड़ा चाव से पढ़ल जाला. नटी बिनोदिनी उन्नीसवीं शताब्दी के रेयर अभिनेत्री रहली जौन खाली 11 साल तक रंगमंच पर रहि के भारी ख्याति पवली आ कैरियर के शिखर पर रहते अचानक नाटक से सन्यास ले लिहली. एही 11 साल में ऊ 80 गो नाटक में एक्टिंग क चुकल रहली.\nबंगाली थिएटर देश के गिनल- चुनल थिएटर रहे जौन अपना नाटकन में महिला कलाकारन के स्टेज पर उतार दिहलस. ओही शुरुआती दौर के पहिला कुछ महिला कलाकारन में से एगो रहली बिनोदिनी दासी. ना त पहिले मरदे, औरत बनि के एक्टिंग करत रहल ह लोग. त नटी बिनोदिनी के माता आ दादी वेश्या रहे लोग. घर में घनघोर गरीबी रहे. उनकरा छोट भाई के सिर्फ पांच साल के उमिर में एसे शादी क दियाइल कि दहेज़ में सोना के गहना मिली जौना के बेंचि के घर के खर्चा चली. भाइयो कुछ दिन बाद मरि गइल. बिनोदिनी के ऊपर घर चलावे के ज़िम्मेदारी आ गइल. नतीजा ई भइल कि 12 साल के उमिर से ही ऊ थिएटर करे सुरू दिहली. थिएटर के दुनिया से उनकर पहिचान ओह समय के एगो थिएटर गायिका गंगाबाई करववली. गंगाबाई उनकरा घर में किराया पर रहे आइल रहली आ ऊहे बच्ची बिनोदिनी के गायन सिखावे लगली. एह लेख में आगे बहुत रोचक बात बाड़ी सन. बाकिर कुछ फैक्ट जानल जरूरी बा. कुछ लाइन उनुका फैक्ट पर रहो. ओकरा बाद रोचक तथ्य पर.\nअपना अभिनय आ कला से बिनोदिनी बंगाली थिएटर के नया आयाम दिहली एहीसे आजुओ बंगाल में ऊ ‘नटी बिनोदिनी’ के नाम से लोगन के दिल में बाड़ी. समय-समय पर बंगाली थिएटर आ टीवी धारावाहिकन में उनकरा कहानी के दोहरावत जात रहेला. ऊ पहिला एक्टर रहली जौन एकही नाटक में अलग- अलग भूमिका में आके लोगन के अपना अभिनय कला से चकित क देसु. ‘मेघनाद वध’ में ऊ छव गो अलग-अलग भूमिका निभावली – परिमाला, बरुनी, रती, माया, महामाया आ सीता. एकरा अलावा ‘दुर्गेश नंदिनी’ नाटक में ऊ तीन गो किरदार के अभिनय कइली. त उनुकरा अभिनय के रेंज के आजु ले केहू मूल्यांकन ना क पावल.\n‘चैतन्य लीला’ में उनकर अभिनय के चर्चा पूरा बंगाल में फइल गइल. दर्शकन के लागे कि जइसे खुदे संत चैतन्य महाप्रभु सामने आके खड़ा हो गइल बाड़े. चैतन्य महाप्रभु के एक्टिंग नटी बिनोदिनी कइले रहली. ई नाटक एगो अउरी वजह से चर्चा में रहे. महान संत रामकृष्ण परमहंस, खुदे एह नाटक के देखे खातिर आ गइले. नाटक देखला का बाद ऊ नटी बिनोदिनी के कला से एतना प्रभावित भइले कि खुदे जाके बिनोदिनी से मिलले आ उनुका कला के सराहना कके आसिरबाद दिहले.\nआजु भी कहल जाला कि ‘चैतन्य लीला’ के समय नटी बिनोदिनी के थिएटर कैरियर अपना चरम पर रहे. हर तरफ अभिनय के दुनिया में उनकरे नांव सुना. एकरा दू साल बाद, सन 1887 में ऊ आपन आखिरी नाटक ‘बेल्लिक बाज़ार’ नाटक में अभिनय कके सिर्फ 24 साल के उमिर में रंगमंच के दुनिया से अलग हो गइली. कारन? लोग अलग-अलग वजह बतावेला. केहू कहेला कि संत चैतन्य के भूमिका से उनुका मन पर एतना गहिर छाप परल कि उनुकर मन एह दुनिया से विरक्त हो गइल, त केहू कहेला कि अपना निजी संबंध के कारन ऊ एक्टिंग कइल छोड़ि दिहली. ईहो माने वाला ढेर आदमी बाड़े जे कहेला कि रामकृष्ण परमहंस के आसिरबाद में एतना असर रहे कि उनुकर मन भगवान में लागि गइल आ थिएटर उनुकरा व्यर्थ लागे लागल. जौन भी कारन होखे, बाकिर नटी बिनोदिनी के अभिनय के छाप अइसन रहे कि आजु ले उनुकर नांव अमर बा. थिएटर के पहिली महिला कलाकारन में से एगो रहला के अलावा, नटी बिनोदिनी आपन आत्म-कथा लिखे वाली गिनल- चुनल दक्षिण एशियाई अभिनेत्रियन में से एगो गिनाली.\nसन 1913 में ‘अमार कथा’ लिखली आ 1924-25 में ‘अमार अभिनेत्री जीबन’ किताब लिखली. ए किताबन में ऊ अपना जीवन (स्टेज पर आ स्टेज के बाहर) के उतार-चढ़ाव के बारे में रोचक ढंग से लिखले बाड़ी. एह किताबन में ऊ थिएटर के दुनिया में महिला के साथे पक्षपात आ दुर्व्यवहार के उजागर कइले बाड़ी. उनकरे किताब पढ़ि के लोगन के पता चलल कि कइसे कलकत्ता के मशहूर ‘स्टार थिएटर’ के निर्माण खातिर नटी बिनोदिनी अपना देह के सौदा कइली.\nगिरीश चंद्र घोष जब आपन एगो थिएटर बनावे के सोचले त उनुकर ई सपना, नटी बिनोदिनी के भी सपना बनि गइल. बाकिर समस्या रहे कि रुपया कहां से आई? तले गिरीश घोष के एगो व्यवसायी गुरुमुख रे ऑफर दिहले कि ऊ उनुकरा के थिएटर बनावे खातिर रुपया दीहें. बाकिर बदला में गुरुमुख राय कहले कि अपना नाटक मंडली के सबसे होनहार आ मशहूर कलाकार- नटी बिनोदिनी हमरा के देदीं. माने नटी बिनोदिनी उनुकर उप पत्नी बनि के रहसु. नटी बिनोदिनी के ई जानकारी मिलल. उनुका कुछ समुझे में ना आइल कि का करसु? उनुका के असमंजस से निकाले खातिर गुरुमुख राय एगो अउरी पासा फेंकले. कहले कि जदि नटी बिनोदिनी उनुकर ई शर्त मानि लीहें त ऊ थिएटर के नांव नटी बिनोदिनी के नांव पर रखिहें.\nअपना कुछ साथी कलाकारन के समुझवला आ अपना गुरु गिरीश चंद्र घोष के सपना खातिर नटी बिनोदिनी गुरुमुख राय के शर्त मानि लिहली. एगो शादीशुदा आदमी के साथे उप पत्नी बनि के रहे खातिर ऊ स्वीकार क लिहली. उद्देश्य ई रहे कि कला आ रंगमंच के सही मुकाम मिल सके. बाकिर उनुका ई पता ना रहे कि जौना रंगमंच के ऊ आपन मुकुट बनवले बाड़ी उहे रंगमंच उनुका संगे धोखा करी.\nथिएटर के निर्माण पूरा भइल त गुरुमुख राय आ गिरीश चंद्र घोष थिएटर के नांव बिनोदिनी थिएटर ना राखि के ‘स्टार थिएटर’ राखि दिहल लोग. ओह लोगन के लागल कि वेश्या परिवार के लड़की के नांव पर थिएटर के नांव राखल ठीक नइखे. ये वो पल था जब दकियानूसी सोच, कला और किए गए वादे पर भारी पड़ चुकी थी. नटी बिनोदिनी के दिल पर बड़ा भारी चोट लागल. बाकिर केहू तरे ऊ एकरा के सहि लिहली.\nनटी बिनोदिनी ज़हर के घूंट पी लिहली. कौनो विरोध ना कइली. बाकिर उनुकर नाराजगी उनकरा किताबन में लउकि जाई. नटी बिनोदिनी के किताबन में ऊ कुछ सवाल खुद से कइले बाड़ी जौन कि किताब के मार्मिक अंश मानल जाला. त नटी बिनोदिनी अपना पहिचान खातिर लेखन के माध्यम से लड़ाई लड़त- लड़त मरि गइली आ एही से उनकर अमरता भी जुड़ि गइल. बिना कौनो स्कूली पढ़ाई के, एगो परफेक्ट आ दिल छू लेबे वाली आत्मकथा लीखल निश्चिते विलक्षण प्रतिभा कहाई. नटी बिनोदिनी 100 गो के करीब कविता भी लिखले रहली. केहू सरियावे, जतन करे वाला रहित त उहो पढ़े के मिलित. कउनो दुर्लभ चीज भुला जाला तब जाके ओकर असली कीमत के पता चलेला. (लेखक विनय बिहारी सिंह वरिष्ठ पत्रकार हैं.)


जतवो गइल भतवो ना मिलल - The Logical News\nदोसर कहाउत हवे कि – चउबे गइलन छब्बे बने, दूबे बनि के अइलन. एह कहाउत के मतलब भइल कि अपना योग्यता से अधिका के पुरस्कार भा सम्मान लावे का कोशिश में आदमी उहो गवाँ बइठेला जवना के ऊ स्वाभाविक हकदार रहुवे.\nअगर शिवसेना के लालच सीमा का भितरे रहल रहित त आजु ओकरा लगे उप मुख्यमंत्री पद का साथही सरकार में कई गो रसगर मंत्रालयो भेंटाइल रहित. अब बाबा जी के ठुल्लू लेके संतोष करे के पड़ी.


Athletic championship : 98 participate - Uttar Pradesh Faizabad Common Man Issues News\nपदक की चाह में 98 खिलाड़ियों में दिखा खेल का कौशल\nअयोध्या डा. भीमराव अंबेडकर राज्य विद्यालयीय क्रीड़ा संस्थान (मकबरा स्टेडियम) में जिलो\nअयोध्या : डा. भीमराव अंबेडकर राज्य विद्यालयीय क्रीड़ा संस्थान (मकबरा स्टेडियम) में जिला एथलेटिक्स चैंपियनशिप के दूसरे दिन मंगलवार को बालक-बालिका वर्ग में कई प्रतियोगिताएं आयोजित की गईं। सब जूनियर व जूनियर बालक-बालिका वर्ग में अंडर-16, अंडर-18 व अंडर-20 आयु वर्ग के एथलीट ने पदक के लिए जोर आजमाइश की। इन वर्गों में कुल 98 खिलाड़ियों ने अपने खेल कौशल का प्रदर्शन किया।\nअंडर-16 बालिका वर्ग की 100 मीटर फर्राटा दौड़ में आकांक्षा अव्वल रहीं। अंडर-16 बालक वर्ग की 800 मीटर दौड़ में सचिन प्रथम, आकाश वर्मा द्वितीय, सत्य प्रकाश तृतीय रहे। अंडर-16 बालक वर्ग की लांग जंप प्रतिस्पर्धा में सुभाकर प्रथम, राहुल निषाद द्वितीय व अभिज्ञान तृतीय रहे। बालिका वर्ग में शिवानी प्रथम, अक्षरा सिंह द्वितीय, निधि सिंह तृतीय रहीं। अंडर-16 कूद में अंशिका सिंह प्रथम, शिवानी व मुस्कान द्वितीय, जेबा खान तृतीय रहीं। अंडर-16 के 100 मीटर फर्राटा बालिका वर्ग में आकांक्षा वर्मा प्रथम, नीतीशी द्वितीय, अंशिका सिंह तृतीय रहीं। अंडर-16 बालिका वर्ग के गोला फेंक में वर्तिका प्रथम, प्रकृति द्वितीय रहीं। अंडर-18 बालक वर्ग की 800 मीटर दौड़ में अंकुर सिंह प्रथम, पीयूष द्वितीय, आकाश वर्मा तृतीय रहे। लंबी कूद में धर्मेंद्र प्रथम, अंकित यादव द्वितीय, यशराज तृतीय रहे।\nभाला फेंक बालक वर्ग में दीपक गौड़ प्रथम, अजय शर्मा द्वितीय, शिवा गुप्त तृतीय रहे। गोला फेंक में सतीश प्रथम, विशंभर द्वितीय, शौर्य तृतीय स्थान पर रहे। अंडर-18 बालिका वर्ग की 800 मीटर दौड़ में मानसी प्रथम, प्रकृति द्वितीय रहीं। बालिका वर्ग लंबी कूद में ख्याति श्रीवास्तव प्रथम, आकृति द्वितीय, संजना तृतीय रहीं। बालिका वर्ग गोला फेंक में अर्चना प्रथम, जया द्वितीय, ख्याति तृतीय रहीं। अंडर-20 बालक वर्ग 800 मीटर दौड़ में पुष्पेंद्र वर्मा प्रथम, मनीष द्वितीय, रजनीश तृतीय रहे। लंबी कूद में अभिजीत प्रथम, विकास द्वितीय, शैलेंद्र तृतीय रहे। गोला फेंक-धर्मेंद्र प्रथम, कुशाग्र द्वितीय, अली तृतीय रहे। 3000 मीटर दौड़ में सतीश पाल प्रथम, विशंभर द्वितीय रहे।\nअंडर-20 बालिका वर्ग लंबी कूद में अवनी प्रथम, ज्योति द्वितीय रहीं। गोला फेंक में विदुषी तिवारी प्रथम रहीं। 3000 मीटर दौड़ में मानसी निषाद प्रथम, शिवानी द्वितीय, रेनू चौरसिया तृतीय रहीं। इससे पूर्व मुख्य अतिथि अपर जिलाधिकारी नगर सलिल कुमार पटेल ने खिलाड़ियों से परिचय प्राप्त किया। इस अवसर बड़ी संख्या में खेलप्रेमी व आयोजक मंडल से जुड़े पदाधिकारी मौजूद रहे।\n# Athletic championship 98 participate


टटका खबर, शनिचर, १० अप्रैल – Anjoria\nअप्रैल 10, 2010 news in bhojpuri, टटका खबर\nगृहमंत्री इस्तीफा पेश कइलें बाकिर कुबूल ना भइल\nदंतेवाड़ा में भइल नक्सली हमला के नैतिक जिम्मेदारी लेत गृहमंत्री पी चिदम्बरम प्रधानमंत्री के आपन इस्तीफा पेश कर दिहलन जवना के सकारल ना गइल. कहल जात बा कि कांग्रेसे में उनका खिलाफ फुसुरफुसुर होत रहे जवन इस्तीफा के बात सुन के रुक गइल. बाद में पार्टी एकर वाहवाही लूटे में लाग गइल. विपक्ष कहले बा कि अबहीं इस्तीफा आ राजनीति के समय नइखे. जरुरत बा एक जुट होके नक्सलियन के सफाया के काम करे के.\nबलिया में बीडीओ घूस लेत गिरफ्तार\nमनरेगा के भुगतान करे खातिर एगो ठीकेदार से पन्द्रह हजार रुपिया घूस लेत बेलहरी ब्लाक के बीडीओ पी एन मिश्रा के रंगेहाथ गिरफ्तार कर लिहल गइल. गिरफ्तारी के ओ भरपूर विरोध कइलें जवना में उनकर मकान मालिको, जे बेलहरिये ब्लाक में एडीओ बाड़े़ शामिल रहलें. प्रशासन उनको खिलाफ कार्रवाई करे पर सोच रहल बा. मिश्रा के कहनाम बा कि उनुका के झूठ फँसावल जा रहल बा.\nनक्सली हमला में बाप बेटा के मौत\nरोहतास जिला के चेनारी थाना के केनार खुर्द गाँव में हमला बोल के माओवादी बदन सिंह का घर में घुस गइलें आ बदन सिंह आ उनका बेटा विश्वम्भर सिंह कुशवाहा के गोली मार दिहलें. जमीन का चलते बदन आ उनका सौतेला भाई संदेश कुमार से झगड़ा रहुवे. संदेश बाद में नक्सली गिरोह में शामिल हो गइल रहे आ ओकरे कहला पर ई हमला होखे के बात कहल जा रहल बा.\nघर में मगरमच्छ घुसल\nपश्चिमी चंपारण के पिपरासी पंचायत के परसौनी गाँव में बियफे के रात एगो मगरमच्छ घर में घुस गइल. ऊ एगो लड़िका के अपना चपेट में लेबे चहलस तबले लोग के नींद टूट गइल आ भाग के लोग आपन जान बचावल. बाद में गाँव के लोग लाठी डंडा लेके ओह मगरमच्छ के बगल का नाला में भगा दिहल. दू हफ्ता पहिलहू ओही घर में मगरमच्छ घुसल रहे त ओकरा के पकड़ के वन विभाग के दे दिहल गइल रहे. विभाग ओकरा के गंडक में छोड़ दिहलस.\nहथुआ राज के लखरांव बाग के गेंहू प्रशासन कटववलसि\nहथुआ राज के १९२ एकड़ में पसरल लखरांव बाग का जमीन पर माले वाला कब्जा कर लिहले रहुवन सँ. प्रशासन तब ओह जमीन पर निषेधाज्ञा लगा दिहले रहे. ओह जमीन पर खड़ा गेंहू के फसल के शुक का दिने भारी पुलिस बन्दोबस्त में कटवा के मुख्यालय भेज दिहल गइलल जहाँ ओकरा के बेच के ओकर पैसा ट्रेजरी में जमा करे के आदेश डीएम दिहले रहलें.\nछपरा में शुरु भइल खेल प्रतियोगिता\nछपरा के जेपी विश्वविद्यालय में अंतर विश्वविद्यालय क्रीड़ा महोत्सव के काल्हु विधिवत शुभारंभ कइल गइल. चार दिन चले वाला एह कार्यक्रम में बिहार के विश्वविद्यालयन के खिलाड़ी आपन प्रतिभा देखइहें आ प्रतियोगिता करीहें. पहिला दिने भागलपुर विश्वविद्यालय के पलड़ा भारी रहल.\nट्रेन में छेड़खानी करे वाला सेना के जवान गिरफ्तार\nजम्मूतवी से गोहाटी जाये वाली लोहित एक्सप्रेस का एसी थ्री टायर बोगी में सेना के जवान जकवीरुन हक अपना परिवार का साथे न्यू जलपाईगुड़ी जात रहे. ओही बोगी में सवार दोसर जवान वैशाली के रविरंजन सिंह शराब का नशा में हक का बेटी का साथ छेड़खानी करे लागल. ओकरा के ठीक से रहे के कहल गइल बाकिर ऊ ना मानल त छपरा जीआरपी में शिकायत कर के ओकरा के गिरफ्तार करवा दिहल गइल.\nभयंकर अगलगी में दू बच्ची जल मरली स\nबलिया हल्दी थाना के गायघाट में काल्हु लागल आग में दू गो छोट छोट बच्ची जिंदे जल गइलीं सँ, करीब अढ़ाई सौ परिवार एह अगलगी से बेघर हो गइल बा. दर्जन भर से बेसी मवेशिओ एह आगका चपेट में आ के झँउस गइल बाड़े. एक घंटा बाद चहुँपल दमकल के कई घंटा लागल आग बुतावे में. एह मौसम में गरमी आ पछुआ बयार का चलते हर इलाका हर जिला से आग से होखे वाला नुकसान के खबर आ रहल बा.\nसानिया मिर्जा के सितारा गर्दिश में चलल शुरु\nपाकिस्तानी खिलाड़ी से ओकरा पहिलका बीबी के लताक दिलवा के ओकरा से शादी करे जा रहल भारत के टेनिस खिलाड़ी सानिया मिर्जा के ब्रांड वैल्यू में जोरदार गिरावट आइल बा. कबर बा कि कैडबरी अब अपना विज्ञापन में सानिया के इस्तेमाल बन्द कर दिहले बा. बाकियो प्रायोजक धीरे धीरे कन्नी काटल शुरु कर दिहले बाड़े.\nपरसो के टूटल बाजार काल्हु पलटी मार दिहलस\nग्रीस में आवे वाला आर्थिक संकट का अनेसा में बियफे का दिने दुनिया भर के बाजार टूट गइल रहे आ ओहि झोंक में भारतो के शेयर बाजार आ गइल रहे. बाकिर काल्हु निवेशक फेर तेजी से लवटलें आ सेंसेक्स २१९ अंक चढ़ के बन्द भइल. परसो ई २५५ अंक टूटल रहे.


टटको में टटका खबर : 19 सितंबर 2014, शुक | Anjoria\nटटको में टटका खबर : 19 सितंबर 2014, शुक\nPosted by Editor | Sep 20, 2014 | खबर |0|\nकेंद्रीय गृह मंत्री राजनाथ सिंह 19 सितंबर, 2014 के काठमांडू में नेपाल के राष्ट्रपति डा. राम बरन यादव संगे\nभाजपा शिवसेना के याद करवलसि कि महाराष्ट्र में ‘भगवा गठजोड़’ बचावे खातिर भाजपा हमेशा त्याग करत आइल बिया आ शिवो सेना के कुछ जिम्मेदारी बनेला.\nअब बिहार के मुख्यमंत्री जीतन राम मांझी विदेशी निवेश ले आवे खातिर लंदन जइहें आ ओहिजा एगो व्याख्यानो दीहें. उ इंग्लैंड में 21 से 25 सितंबर ले रहीहें.\nमहाराष्ट्र में बीजेपी-शिवसेना गठबंधन कवनो हाल में ना टूठे खातिर संघ नेता भईयाजी जोशी नसीहत दिहलन.\nगोरखपुर से पेशी खातिर संत कबीर नगर ले जात घरी बदमाश पिंटू उर्फ राणा प्रताप सिंह शुक का दिने पुलिस के गिरफ्त से फरार हो गइल. दू गो सिपाही निलंबित.\nबिल एंड मेलिंडा गेट्स फाउंडेशन का तरफ से जम्मू कश्मीर के बाढ़ पीड़ितन ला सात लाख डॉलर के आपात राहत राशि.\nसर्वोच्च न्यायालय शुक का दिने सीबीआई के कहलसि कि जबले तय नइखे हो जात कि जांच एजेंसी निदेशक रंजीत सिन्हा के कोयला घोटाला मामला केजांच करे के जिम्मा दिहले रहुवे कि ना तब ले उ चार्जशीट भा फाइल रिपोर्ट मत लगावे.\nश्रीलंका के राष्ट्रपति महिंदा राजपक्षे दू दिन का देरी से प्रधानमंत्री नरेंद्र मोदी के ट्विटर पर जनम दिन के बधाई दिहलन. जगजीवन राम अकादमी के लखनऊ से हटावे के अनेसा जतावत कांग्रेस प्रवक्ता आ विधायक प्रो. रीता बहुगुणा जोशी कहली कि लखनऊ पर राजग सरकार के ई पहिला आघात होखी. कहली कि अकादमी के लखनऊ से जिन हटावल जाए.\nकेंद्रीय सूचना आ प्रसारण मंत्री प्रकाश जावड़ेकर आॅल इण्डिया रेडियो का तरफ से देश के पांच गो भाषा – हिंदी, मराठी, संस्कृत, डोगरी अउर नेपाली – में ऑमुफ्त समाचार एसएमएस सेवा के शुरूआत कइलन.\nदिल्ली उच्च न्यायालय सर्वोच्च न्यायालय के न्यायमूर्ति एच. एल. दत्तू के देश के अगिला प्रधान न्यायाधीश बनावे का मामिला में कवनो तरह के दखल देबे से मना क दिहलसि. रॉ के एगो महिला अधिकारी रहल आ वकील याचिका दाखिल क के दत्तू पर यौन प्रताड़ने के आरोप लगवले रही.\nएशियन गेम्स के भव्य समारोह में भारतीय दल के नेतृत्व हॉकी खिलाड़ी सरदार सिंह कइलन.\nछपरा कचहरी में एगो हत्या के मामिला में गवाही देबे आइल आदमी पर बम से हमला. गवाह घवाहिल.\nओडिशा के कंधमाल लोकसभा सीट पर 15 अक्टूबर के उपचुनाव करावे के अधिसूचना जारी भइल.\nराजगीर में आजु अंतर्राष्ट्रीय नालंदा विश्वविद्यालय के विधिवत उद्घाटन मुख्यमंत्री जीतन राम माँझी का मौजूदगी में विदेश मंत्री सुषमा स्वराज कइली.\nआजु शुक का दिने रुपिया के संदर्भ मूल्य भारतीय रिजर्व बैंक का ओर से डॉलर के मुकाबले 60.80 रुपिया तय भइल. काल्हु ई 61.05 रुपिया रहल.\nसॉफ्टवेयर कंपनी, माइक्रोसॉफ्ट के संस्थापक बिल गेट्स आजु अपना पत्नी मेलिंडा गेट्स संगे प्रधानमंत्री नरेंद्र मोदी से मुलाकात कइलन.\nकेंद्रीय शहरी विकास मंत्री एम. वेंकैया नायडू कहलन कि सरकारी आवास खाली करावे का खिलाफ सांसद रहल नेता के धमकी के कवनो असर ना पड़ी.\nकांग्रेस अध्यक्षा सोनिया गांधी आ प्रधानमंत्री रहल मनमोहन सिंह शुक का दिने दिल्ली में चीन के राष्ट्रपति शी जिनपिंग से भेंट कइल लोग.\nप्रसिद्ध सारंगी वादक उप्पलापु श्रीनिवास के 45 साल का उमिर में आजु शुक का दिने चेन्नई के एगो निजी अस्पताल में निधन हो गइल. प्रधानमंत्री शोक जतवलन.\nचीन के राष्ट्रपति शी चिनफिंग के इलेवन चिनफिंग पढ़े वाली ऐंकर के दूरदर्शन नौकरी से हटा दिहलसि. कैजूअल बहाली रहल.\nमुंबई के लोकल ट्रेन में एगो औरत आज बोरीवली टीसन पर एगो बच्चा के जनम दिहली. ट्रेन 15 मिनट लेट खुलल.\nभारत के मुसलमान देशभक्त ह, ओरा केहू से सर्टिफिकेट के जरूरत नइखे. पीएम के चाहीं कि हमहन पर आरोप लगावे वालन से सवाल करसु – शाही इमाम बुखारी.\nउत्तर प्रदेश के अमरोहा जिला में बस आ बोलैरो के टक्कर से5जन के मौत6जने घवाहिल भइले.\nलखनऊ के सर्वोदयनगर के चौकी इंचार्ज पर बाइक रोकल चहले त ओह पर सवार तीन गो नवही उनुके प गोली चला दिहले.\nअमरीकी राष्ट्रपति बराक ओबामा भारतीय मूल के रिचर्ड राहुल वर्मा के भारत में अमरीका के अगिला राजदूत बनवलन.\nचीन के महिला टेनिस खिलाड़ी ली ना रिटायरमेंट के एलान कइली.\nभारत का इलाका में घुसल चीनी सैनिक चुमार से हटे लगले बाकिर डेमचोक में जमल बाड़े.\nबिहार के अंतर्राष्ट्रीय नालंदा विश्वविद्यालय के औपचारिक उद्घाटन आजु शुक का दिने विदेश मंत्री सुषमा स्वराज राजगीर के अंतर्राष्ट्रीय कन्वेंशन सेन्टर में आयोजित समारोह में करीहें.\nनालन्दा विश्वविद्यालय के उद्घाटन बेरा बिहार के मुख्यमंत्री जीतन राम मांझी आ विश्वविद्यालय के गवनिर्ंग बोर्ड के सदस्य मेघनाद देसाई शामिल रहीहें.\nस्कॉटलैंड में आजादी के खिलाफ वोट पड़ल. स्कॉटलैंड के एगो मंत्री एलेक्स सैलमंड हार मान लिहलन.\nशिरोमणि गुरुद्वारा प्रबंधक समिति अध्यक्ष रहल शिरोमणि अकाली दल नेता जगदेव सिंह तलवंडी के निधन 85 साल का उमिर में शुक का दिने लुधियाना में हो गइल.\nPreviousटटको में टटका खबर : 18 सितंबर 2014\nNextलालच के मकड़जाल\nटटका खबर, अतवार, ४ अप्रैल\nआजादी के पैंसठवा सालगिरह पर राष्ट्रपति के सबोधन भोजपुरी में\n15 गो नयका पोस्ट\nधिरऽवली, चेतवली आ कि धीरज धरऽवली – बतंगड़ 77\nनानी का अँचरा में लुका गइल बबुआ – बतंगड़ 76\nजोगीरा सारा रा रा – बतंगड़ 75\nभोजपुरी फिलिम “मन के कचोट” के भव्य मुहुर्त\nहोली ह भाई होली ह\nचोर मचवलें शोर – बतंगड़ 74\nभोजपुरी खातिर आठवाँ धरना : दिल्ली के संसद मार्ग पर जुटले भोजपुरिया\nकइसे कहीं ए भइया, कि फगुवा आवऽता\nढील देके चना के झाड़ प चढ़ावल – बतंगड़ 73\nफगुवा ह फगुवा\nसांवरिया आ जइतऽ एक बार\nरउरो कुछ कहीं…\namritanshuom on “बैर के अंत” के मंचन\namritanshuom on चइत-राग\namritanshuom on जइसन खोजलऽ हो कुटुम्ब, तइसन पवलऽ हो कुटुम्ब : बतंगड़ – 32\nडॉ. रामरक्षा मिश्र विमल on जइसन खोजलऽ हो कुटुम्ब, तइसन पवलऽ हो कुटुम्ब : बतंगड़ – 32\namritanshuom on गजल\nसबले अधिका देखल पढ़ल गइल\n‘कसम तिरंगा के’ मोनिका सिंह बत्रा गजब हॉट बाड़ी\nहॉट अदाकारा रिंकू घोष के ‘रखवाला’\nरिंकू घोष ईद पर छाप लिहली सिनेमा के परदा\nभोजपुरी उपन्यास "जुगेसर" - 3\nविमर्श : भोजपुरी गीत के भाव-भंगिमा\nCategories Select Category मनोरंजन (4,461) गीत-गवनई (161) टीवी (161) फिल्म (1,409) रंगमंच (6) सतमेझरा (438) अगड़म बगड़म (10) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (65) निरउठ (10) नीक-जबून (12) बतकुच्चन (121) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,081) काम के बात (1) कोर्स आ कैरियर (10) खबर (497) चौपाल (85) ज्योतिष आ वास्तु (8) देश आ समाज (366) नारी-जगत (10) पर्व त्योहार (51) भोजपुरिया लाल (35) योग (1) राजनीति (60) सभा समारोह (102) स्वास्थ्य (8) साहित्य (767) उपन्यास (39) कविता (283) कहानी (52) पुस्तक चर्चा (103) भाषा (261) समीक्षा (6)\nTweets by @Anjoria\nअखिलेश के बोलावल बइठक में ना अइलें शिवपाल\nहिन्दी साहित्यकार केदारनाथ सिंह के गंगालाभ\nछिरियाइल राजभर के अमित शाह दिल्ली बोलवलें\nपुतिन चउथका बेर बनलन रूस के राष्ट्रपति\nभोजपुरी संस्‍कृति व मिट्टी की सुगंध लेकर6अप्रैल से सिनेमाघरों में होगी फिल्‍म ‘डमरू’\nनमस्ते बिहार का पटना में शानदार प्रमोशन\nकृष्णा कुमार की दगाबाज का फर्स्ट पोस्टर हुआ जारी\nविशाल सिंह की फिल्म गदर-2 का 23 मार्च से प्रदर्शन\n23 मार्च को बिहार और झारखंड में रिलीज होगी चनाजोर गरम\nचांदनी सिंह के नये एलबम ने बनाया तीन करोड़ का रिकार्ड\n16 मार्च से प्रदर्शन को तैयार ‘मोहब्‍बत मीठ लागेला’\nयाशी म्युजिक ने खरीदा हल्फा मचा के गईल का 35 लाख में संगीत\nबिहार के कलकारों को अब दिल्‍ली मुंबई जाने की जरूरत नहीं


टटका खबर, शनिचर, १९ जून – Anjoria\nJun 19, 2010 news in bhojpuri, टटका खबर\nपढ़ाई खातिर अब पूंजी के चिन्ता करे के जरुरत ना पड़ी\nकेन्द्र सरकार के पहल पर सगरी राज्य सरकारो सहमत हो गइल कि एगो नेशनल एजुकेशन फाइनेन्स कार्पोरेशन बनावल जाव जवन शिक्षा खातिर कम मात्र चार फीसदि ब्याज पर ऋण दी. वास्तविक ऋण त ओह विद्यार्थी के अगल बगल वाला बैंके से मिली जवना के एनईएफसी फाइनेन्स कर दी आ सरकारे पचहत्तर फीसदी लोन के गारण्टीओ ले ली. ई सब एह चलते संभव हो रहल बा कि अब सगरी डिग्री डिप्लोमा डिपाजिटरी में रही आ सबका के राष्ट्रीय पहचन संख्या दे दिहल जाई. एह से लिहल कर्जा हर हालत में चुकावहीं के पड़ी.\nरेलवे भर्ती बोर्ड के प्रश्नपत्र घोटाला\nरेलवे में बहाली खातिर होखे वाली परीक्षा में गड़बड़झाला आम आ पुरान बाति हऽ बाकिर अबले एह में छोटेमोट घोटालेबाज पकड़ात रहले ह सन. अबकी बेर मुंबई बोर्ड के चेयरमैन के बेटा समेत आठ जने के गिरफ्तार कइल गइल बा. चेयरमैन एसएस शर्मा के सस्पेण्ड कर दिहल गइल बा. एह लोग पर ६ जून आ १३ जून के भइल परीक्षा के प्रश्नपत्र बेचे के आरोप बा. गिरफ्तार लोगन का लगे से ४४४ गो अभ्यर्थियन के मूल प्रमाणपत्र मिलल बा. मूल प्रमाणपत्र एह खातिर राखल जाले कि जबले ऊ पइसा ना दी तबले बहाली ना पा सके.\nयूपी में मेडिकल इन्टर्न के भत्ता बढ़ा दिहल गइल\nपिछला कुछ दिन से आन्दोलनरत इन्टर्न के माँग पर विचार करत यूपी सरकार राज्य का एमबीबीएस, बीडीएस, बीएएमएस, बीयूएमएस कोर्स में इन्टर्नशिप का दौरान मिले वाला मासिक भत्ता बढ़ा के साढ़े सात हजार रुपिया कर दिहलस. अबले नवम्बर १९९८ में निर्धारित भत्ता १९५० रुपिया दिहल जात रहल हऽ. तब केन्द्र सरकार अपना इन्टर्न के २३४० रुपिया के मासिक भत्ता देत रहुवे. आजकल केन्द्र सरकार के भत्ता ८९०० रुपिया हो गइल बा.\nभाजपा अपना तीन गो विधायकन के निलम्बित कइलस\nहाल में भइल राज्यसभा चुनाव में पार्टी के निर्देश के उल्लंघन करके दोसरा के वोट देबे वाला बिहार के विधायकबनवारी लाल, उड़ीसा के भीमसेन चौधरी, आ झारखंड के रामचंद्र के निलम्बित कर दिहले बिया. पार्टी इहो कहले बिया कि राजस्थान में भाजपा उम्मीदवार के वोट देबे वाला सतरह गो कांग्रेसी विधायकन के अयोग्य करार दिहल जाव. ई त अजब प्रेम के गजब कहानी हो गइल. तहरे के वोट दिहलस तूही सजाय दिआवल चाहत बाड़, का लोचा बा इहो बताव भाई? ओने राजदो अपना दू गो विधायकन के क्रासवोटिंग करे खातिर पार्टी से निकाल दिहले बा.\nशिक्षकन के रिटायरमेंट का उमिर पर केन्द्र आ राज्यन में असहमति\nदेश में शिक्षकन के भारी कमी देखत केन्द्र सरकार चाहत बिया कि ओह लोग के रिटायरमेंट के उमिर बढ़ा के ६५ साल कर दिहल जाव. केन्द्र अपना संस्थानन में एकरा के लागू कर दिहले बा बाकिर राज्य सरकारन के राय अएहसे अलग बा. ऊ लोग चाहत बा कि एकर फैसला राज्यसरकारने पर छोड़ दिहल जाव आ बिना एह शर्त के लदले केन्द्र आपन प्रस्तावित सहायता देव. केन्द्र सरकार के कहनाम बा कि अगर राज्य सरकार ई शर्त मान लेव त केन्द्र ८० फीसदी वेतन भत्ता दी. राज्य सरकारन के कहनाम बा कि शिक्षकन के रिटायरमेंट उमिर बढ़वला पर बाकियो विभागन के कर्मचारी इहे माँग करे लगीहे.\nनक्सली समस्या के सशस्त्र संघर्ष का दायरा में ना राखल जा सके\nसंयुक्त राष्ट्र संघ अपना एगो रपट में नक्सली समस्या के सशस्त्र संघर्ष बतवले बा जवना पर भारत कड़ा आपत्ति दर्ज करवले बा. कहले बा कि नक्लसी हिंसा सबसे घिनाह आ निंदा करे लायक काम बा बाकिर संयुक्त राष्ट्र संघ भारत के रुख से सहमत नइखे. ओह रिपोर्ट में कहल गइल बा कि नक्सली अपना काम में छोट छोट लड़िकनो के शामिल करत बाड़े बाकिर कहतारे कि बच्चन के इस्तेमाल सूचना ले जावे ले आवे खातिर कइल जाले.\nजस्टिस अहमदी के ट्रस्ट से हटावे के माँग\nभोपाल त्रासदी का समय सुप्रीमकोर्ट के चीफ जस्टिस रहल जस्टिस अहमदी भोपाल दुर्घटना के मामूली सड़क दुर्घटना वाला कानून का दायरा में राखे के आदेश दिहले रहले. बाद में ओह पर दायर समीक्षो याचिका के ऊ खारिज कर दिहले रहले. अब ई बात सार्वजनिक चरचा में आ गइला का बाद उनका के भोपाल हास्पीटल ट्रस्ट के आजीवन अध्यक्ष पद से हटावे के माँग हो रहल बा. मध्यप्रदेश सरकार के एगो विशेषज्ञ कानूनी पैनलो एकर सलाह दिहले बा.\nमंदिर के मूर्ति तूड़े का खिलाफ तनाव\nगाजीपुर का करीमुद्दीनपुर इलाका में जगदीशपुर के रामजानकीमन्दिर में राखल मूर्ति तूड़ दिहल गइल बा. लोग के आरोप बा कि बगल के महेन्द गांव के अल्पसंख्यक आ के मूर्ति तूड़ले. ओह घरी गाँव का लोग एगो शादी में जुटल रहे. बाद में मन्दिर का लगे खेलत लड़िका आ के ई बात बतवले सँ. ओकरा बाद दुनु गाँव के लोग आमने सामने हो गइल आ दुनु ओर से ढेला पत्थर चले लागल.१४ आदमी घवाहिल हो गइल बाड़े. बाद में अगल बगल के पाँच गो थाना के पुलिस आ के हालात सम्हरलसि, दुनु तरफ से केसाकेसी भइल बा.\nरिलायन्स के एजीएम का बाद ओकरा शेयर के भाव गिर गइल\nरिलायन्स से निवेशक अतना उम्मेद लगवले राखेले कि जब ओकर एजीएम होखे वाला हो, जब ओकर वार्षिक लेखा जोखा आवे वाला हो तब ओकर दाम बढ़ जाले बाकिर जइसहीं सब कुछ सामने आ जाला तसहीं दाम गिरल शुरु हो जाले. ई बात शेयर बाजार के एगो दोसरो नियम बतावेला. दाम तबे बढ़ेला जब कवनो उम्मेद होखे. जसहीं उम्मीद पूरा हो जाला लोग के रुचि खतम हो जाला आ दाम गिरल शुरु हो जाला. भलही उम्मीद सही साबित भइल होखे.\nकाल्हु का मैच में अमेरिका आ स्लोवेनिया दूदू गोल से बराबरी पर रहले, इंगलैण्ड आ अल्जीरिया का मैच में कवनो गोल ना भइल, आ सर्बिया जर्मनी के एक शून्य से हरा दिहलसि. आजु का मैचन में हालैण्ड आ जापान का बीच, घाना आ आस्ट्रेलिया का बीच, आ कैमरुन आ डेनमार्क का बीच मैच होखे जा रहल बा.


खूब जमी रंग जब मिल बइठल जाई हम तू आ … – Anjoria\nखूब जमी रंग जब मिल बइठल जाई हम तू आ …\nअगस्त 5, 2011 के बनी करोड़पति, धर्मेन्द्र\nमहुआ टीवी पर प्रसारित हो रहल गेम शो ‘के बनी करोड़पति’ के मंच पर एह हफ्ता बिहारी बाबू शत्रुघ्न सिन्हा का सामने हॉट सीट पर सेलिब्रिटी गेस्ट रहीहे हिन्दी सिनेमा के जानल मानल अभिनेता धर्मेन्द्र. एपिसोड की शुरूआत में शत्रुघ्न सिन्हा धर्मेन्द्र के स्वागत करीहे त धर्मेन्द्र महुआ टी.वी. के आभअर जतइहे कि उनुका के बतौर गेस्ट बोलावल गइल. धर्मेन्द्र जवन राशि एह शो से जीतीहे तवना के चैरिटी में दे दीहे.\nबातचीत के शुरुआत करत शत्रुघ्न सिन्हा बतइहे कि जब ऊ पहिला बेर एफ. टी. आई. आई. पूणे गइल रहले त धरम जी से मिले के मौका मिलल रहे. ओह दिन शत्रुघ्न उनुका से दू गो सवाल पूछले बाकिर फेर तिसरका सवाल करे के हिम्मत ना भइल. धर्मेन्द्र बतइहे कि जवन दोस्ती शोले में उनुकर आ अमिताभ के रहल वइसने दोस्ती रियल लाईफ में शत्रुघ्न सिन्हा का साथे बा. अपना बारे में बतियावत धर्मेन्द्र कहीहे कि जब ऊ दिलीप साहब के मूवी ‘शहीद’ देखले तहिये अपना माई से कहले कि उनुको एक्टर बने के बा. माई कहली कि तोहार बाबू जी हमरो के तहरा साथे घर से निकाल दीहे. बाकिर तू अर्जी दे के राख. तब धर्मेन्द्र बतवले कि माई एक्टर बने खातिर अर्जी से कुछ ना होखे, ऑडिशन देबे के होला. खैर भगवान माई के अर्जी सुन लिहले. फिल्म फेयर में टैलेंट सर्च खातिर एगो फार्म आइल. धर्मेन्द्र गायत्री मंत्र पढ के फार्म भर दिहलन आ सलेक्टो हो गइलन. बाद में पता चलल कि उनुका के सुनीलदत्त साहब आ नर्गिस जी सलेक्ट कइले रहे. पहिला फिल्म मिलल बंदनी.\nधर्मेन्द्र इहो बतइहे कि ऊ विमल दा (विमल राय) के बहुत मिस करेले जे उनुका के बहुते मानत रहले. महुआ टीवी का एह शो में धर्मेन्द्र अपना आ हेमा मालिनी के बीच के कैमेस्ट्री के राजो खोलीहे.\nमहुआ टीवी पर ‘के बनी करोड़पति’ के एह एपीसोड के प्रसारण शुक ५ अगस्त आ सोमार के रात नौ बजे से प्रसारित कइल जाई.\nAulaad in Bihar cinema-halls from 5th August\nOne thought on “खूब जमी रंग जब मिल बइठल जाई हम तू आ …”\nअगस्त 6, 2011 को 7:40 पूर्वाह्न पर\nमहुआ तो देख नहीं पाते, उसकी जबरदस्‍त लोकप्रियता की खबरें मिलती रहती हैं यहां ट्रेलर मिल जाता है.


मुद्रा – मझेरी डट कम\n“मुद्रा” जेकरा के हमनी लेनदेन के भाषा मे रुपया, पैसा, कहेनिसन एकरा बारेमे जानकारी लेहल बहुत हि जरुरी बा । काहेकी आजकाल जइसन भौतिकबादि युग मे एकर महत्व बहुत बढ गईल बा । आजकाल हमनी हरेक क्षेत्रमे मुद्राके प्रयोग भईल देखतानी सन, का ई शुरुवे से अइसने प्रयोग होत आइल बा? ना, पहिले अइसन ना रहे ।\nप्राचिन कालमे मनुष्य के आवश्यकता बहुत कम रहे । पहिले मनुष्य बहुत सादा जीवन व्यतित करत रहे अउर आपन बहुत आवश्यकता शिकार अउर मछरी मार के पुरा करलेत रहे । जइसे जइसे समय बीतत गईल अउर ओकर आवश्यकता बढल, ओकर अपन आत्म–निर्भरता खतम हो गईल । धिरे धिरे उ कवनो बस्तुके उत्पादन करे लागल आ अपन उत्पादित वस्तु आपन पडोसियन से बदला बदली (विनिमय) करे लागल । अपन सामान के बदला मे दोसरा से ओकर वस्तु लेत रहे जउन ओकरा लगे ना होत रहल रहे । अइसन काल के बदलाबदली के काल अर्थात विनिमय काल कहल जाला जेमे आपन सामन देके दोसरा से अपना लगे ना रहल सामान लेहल जाला अउर ई काल मे मुद्रा के कवनो विकास ना भइल रहे । कदाचित अभियो कवनो कवनो गांव मे अइसन स्थिती देखेके मिलेला लेकिन वस्तु–विनिमय अब सामान्य रुप मे ना रहल । सभ्य संसारसन अइसन प्रणाली (System) के बर्षो पहिले त्याग देलसन । काहेकी इ प्रणाली मे बहुते कठिनाई रहे ।\nआज हमनी मुद्रा के बिना जीवन के विचारे नइखि सन कर सकत । काहेकी हमनी के आवश्यकता बहुत अउर जटिल बा जेकरा चलते हमनी एगो सामान देके दोसर सामान लेके अर्थात वस्तु विनिमय करके पुरा नइखिसन करसकत । विना मुद्राके हमनी छोट छोट चीज खातिर के तरे भुगतान (Payment) करेमसन ? जइसे, साबुन, फल, तरकारी, कागज, कपडा आदि खातिर जेकर हमनी के हरदम जरुरी पडेला? के तरे हमनी कालेज के फीस भा बस के किराया देमसन का मक्खन के डिव्बा देके? भा गंहु भा चाउर देके, यदि इ सब करे लागेमसन त बडि असुविधा होइ । हमनी बडा सौभाग्यशाली बानिसन कि उ समय चल गईल आ इ दुनिया अब पहिलेखानी नइखे ।\nवस्तु–विनिमयके कठिनाइ के फलस्वरुप इ ज्ञान भइल कि विनिमय मे बहुत सुगमता लियावल जा सकतबाटे बशर्ते कि विनिमय के आधार कवनो एगो वस्तु के बना लेहल जाव ।\nइ रुपमे अनेक प्रकारके वस्तुसनके भिन्न भिन्न सफलता के साथ मुद्रा के तौर पर अपनाइल जा चुकल बा । दास, पशु, पत्थर, खाल, तीर, अनाज, कौडी आदिके मुद्रा के रुपमे अपनावल गईल ।\nअन्तमे केहु तरे इ पता चलल की सोना अउर चांदी जइसन मूल्यवान धातु इ काम खातिर सर्वश्रेष्ठ बा । प्रारम्भमे सोना अउर चांदीके धातु पिण्ड के रुपमे प्रयोग मे लियावल गईल । एसे असुविधा होत रहे अउर प्रत्येक बेर जब उ एगो हाथ से दोसर हाथ मे जात रहे तबलोग शंका के दृष्टीसे जांच करावत रहे काहेकि लोग अइसन धातुमे मिलावट शुरु करदेवे ओकर वजन मे कमी कर देवे जइसन दोष देखा परेलागल । तब सरकार ओकरा के करैन्सी भा सिक्का के रुप देलख जेसे ओकर वजन के बारेमे लोगके विश्वास बनल रहो । कुछ समय बाद धातुके सिक्का (metallic coins) के साथे साथ कागज के मुद्रा (paper currency) के प्रचलन शुरु भइल । जेकरा के धातु मुद्रामे बदलल जा सकत रहे । धिरे धिरे धातुके सिक्का सब लोप होत गइल आ कागजी मुद्रा के ज्यादा प्रचलन होखे लागल ।\nवस्तु–विनिमय से वस्तु–मुद्रा (commodity money), वस्तु–मुद्रा से कागजी मुद्रा (paper currency) अउर कागजी मुद्रा से बैंक मुद्रा अथवा साख–मुद्रा के उन्नती तथा विकास इहे प्रकार होत आइल बा ।\nमुद्रा का ह ? इ सम्बन्ध मे प्रो.डी.एच. राबर्टसन कहले बानि– मुद्रा एगो अइसन चीज ह जउन अधिकतर लोगद्धारा वस्तुसन के मूल्य लेवेमे तथा अन्य प्रकार के व्यवसायीक लेन देनमे स्वीकार कईल जाला ।\nक्राउथर (Crowther) के अनुसार, मुद्रा अइसन चीज ह जउन विनिमय के माध्यम के रुपमे सामान्यतया स्वीकार करल जाला अउर जउन साथ मे मूल्य के माप तथा मूल्य के संग्रह के कार्य भि करेला ।\nमुद्रा अर्थव्यवस्था के प्रत्येक क्षेत्र मे सहायक होखेला । सत्य त इ बा कि मुद्रा ना होखे त सारा व्यापार व्यवसाय ठप्प ही होजाई । अंग्रेजी मे मुद्रा के कार्य के निम्न पद द्धारा व्यक्त कइल गइल बा–\nमुद्राके कार्य बा केवल चार,\nमाध्यम, माप, मान अउर भण्डार ।\nदेश के केन्द्रीय बैक के नोट भा कागजी मुद्रा छापेके भा जारी करेके एकाधिकार प्राप्त रहेला । विभिन्न देशमे इ बैंक के विभिन्न नाम रहेला । नेपाल राष्ट्र बैंक हमनीके देशके केन्द्रीय बैंक ह । भारत के केन्द्रीय बैंक रिजर्व बैंक अफ इण्डिया (Reserve Bank of India) अउर बेलायत के केन्द्रीय बैंक बैंक अफ इंगलैण्ड (Bank of England) ह । भूलकाल मे केन्द्रीय बैंक के मुद्रा के जारी करल गईल मात्रा के पीछे कुछ सोना, चांदी के रक्षित निधि (reserves) के रुपमे राखेके पडल रहे । सैद्दान्ति तौर पर जारी नोटसन के पीछे सोना, चांदि राखेके आवश्यकता नइखे । इहा इ बात उल्लेखनीय बा कि आजकाल सरकार के केन्द्रीय बैंक कागजी नोटसन के सोना तथा दोसर मूल्यवान धातु मे बदल देवे के जिम्मेवार नइखे । एसे कागजी मुद्रापर जनता के बहुत विश्वास बा कहल कथनी सिद्ध होजातबाटे । मुद्राके मात्रा के नियन्त्रीत राखे खातिर केन्द्रीय बैक पर समय समय पर अनेक प्रकार के सिमा निश्चित कईल गईल बा । एमेसे एगो ह आनुपातिक आरक्षित प्रणाली (Proportional Reserve System) जउन कयगो देश मे बहुत समय तक प्रचलित रहल । इ आनुपातिक प्रणाली के अन्तर्गत देशके केन्द्रिय बैंक के जारी कइल गईल नोटसन के पीछे एक निश्चित प्रतिशत सोना, चांदि भा विदेशी प्रतिभूतिसन (foreign securities) रखेके पडेला । भारतमे जब आनुपातिक आरक्षित प्रणाली प्रचलित रहे, रिजर्व बैंकद्धारा जारी कइल गईल नोटसनके ४० प्रतिशत मूल्य के बराबर सोना चादि, सोना के सिक्का अउर स्टर्लिंग सिक्योरिटिज (sterline securities) रखत रहे । एकरा अतिरिक्त एगो शर्त इहो रहे कि कवनो समय सोना ४० करोड रुपया से कम ना होखेके चाहि । अक्तूबर १९५७ मे इ प्रणाली के बदल देहल गईल अउर एकर स्थान पर न्यूनतम आरक्षित प्रणाली (Minimum Reserve System) के अपनावल गईल जेकर अधीन रिजर्व बैंक के निर्गमित नोटसन के पीछे एगो न्यूनतम आरक्षित निधि सोना भा विदेशी प्रतिभूतिसन के रुपमे राखेके पडेला ।\nभारत मे एक रुपया के नोटके छोडके शेष सभी नोट रिजर्व बैंक आफ इण्डिया जारी करेला । एक रुपया के नोट भारत सरकार के वित्त मन्त्रालय (ministry of finance) छापेला ।\n२०५० श्रावण २७ गते सगूनमे प्रकाशित


बस आ इंडिका के टक्कर में चार जने के मौत – टटका खबर\nबस आ इंडिका के टक्कर में चार जने के मौत\nउत्तर प्रदेश के इलाहाबाद जिला में परिवहन निगम के बस आ एगो इंडीका कार के आमने-सामने के टक्कर का बाद कार में सवार चार लोग के मौत हो गइल. बस जौनपुर जात रहुवे कि इंडिका कार सोझा से टक्कर मार दिहलसि. टक्कर का बाद कार बस का नीचे धँस के फँस गइल रहुवे जहाँ से ओकरा के क्रेन का सहायता से निकालल गइल. बस ड्राइवर फरार बतावल जात बा.


कपड़न के बिक्री पर टैक्स का खिलाफ बाजार बंद – टटका खबर\nबिहार में शराबबंदी से होखेवाला राजस्व नुकसान के भरपाई करे खातिर सभका प टैक्स लगा दिहल गइल बा. अइसने टैक्सन में शामिल बा कपड़न के बिक्री पर टैक्स.\nएह टैक्स का खिलाफ काल्हु से तीन दिन ले सगरी कपड़ा दुकानन के बंद राखे के फैसला कइले बाड़ें व्यापारी. बिहार टेक्सटाईल चैम्बर ऑफ कॉमर्स के प्रधान महासचिव रंजीत सिंह बतावत बाडडन कि एह तरह के टैक्स कवनो राज्य में नइखे. बिहार सरकार के एह फैसला से राज्य के कपड़ा व्यवसायी बरबादी का राह पर ठेला जइहें.\nकहलन कि अगर सरकार अपना फैसला के वापिस नइखे लेत त आंदोलन के अउरी तेज कइल जाई.\nTags: कपड़न के बिक्री पर टैक्स


अन्ना का छोटा भाई हूं, भारत का गीत सुनाता हूं | CinemaBhojpuri.in\nAugust 29, 2011 - कलाकार\n- Tagged: अन्ना के समर्थन में, मनोज तिवारी\t-2comments\t“है प्रीत जहां की रीत सदा, मैं गीत वहां के गाता हूं, अन्ना का छोटा भाई हूं, भारत के गीत सुनाता हूं.” देश भक्ति से भरल एह गीत के जब अन्ना से जोड़के भोजपुरी गायक आ अभिनेता मनोज तिवारी रामलीला मैदान में अन्ना के मंच से गवले त ओहिजा मौजूद तमाम अन्ना समर्थक जोश से भर गइले आ तिरंगा लहरावते झूमे लगले.\nपिछला शनिचर के मनोज तिवारी मंच पर चढ़ते जा के अन्ना के प्रणाम कइलन आ फेर अन्ना के भ्रष्टाचार विरोधी अभियान के समर्थन करत कहले कि हुक्मरानन के अब समुझ लेबे के चाहीं कि देश के लाखों लोग अइसहीं अन्ना का साथे नइखे जुड़ गइल. कहलन कि चाहे कतनो दिन लाग जाव एहिजा से बिना जन लोकपाल बिल के नइखे जाये के. मनोज तिवारी कहले कि अगर केंद्र सरकार युवा शक्ति के पहचाने में भूल करत बिया त ई ओकर नादानी होई.\nओकरा बाद भोजपुरी में बोलके त ऊ पूर्वांचल आ बिहार के लोग के दिले जीत लिहले. मनोज तिवारी एह मौका पर कई गो गीत गवले, यह देश है वीर जवानों का अलबेलों का मस्तानों का.., रघुपति राघव राजाराम, पतित पावन सीताराम.., हम होंगे कामयाब, हम होंगे कामयाब, एक दिन.. वगैरह.\n(स्रोत शशिकान्त सिंह)\nमिलत जुलतमनोज तिवारी के अंधा कानून (2)लोकप्रियता में नीतीश का बाद मनोज तिवारी (2)मनोज तिवारी बनलन परशुराम (2)मनोज तिवारी के क्रिकेट मंदिर आ अउरी फिल्मी खबर (2)मनोज तिवारी, रिंकू घोष के फिलिम ‘अंधा कानून’ डंका पीटलसि (2)To the official site of Related Posts via Taxonomies.\t2 thoughts on “अन्ना का छोटा भाई हूं, भारत का गीत सुनाता हूं”\tramesh tiwari September 1, 2011 at 1:05 pm\tpakhandi manojwa\nReply\tRakesh raka September 4, 2011 at 11:32 am\tManoj tiwari ko agar tum like nahi karate ho to use gali mat diya karo.stupid & dairty person


धमाल मचावे ला तइयार ‘निरहुआ हिन्दुतानी’ – Anjoria\nMay 29, 2014 Editor फिल्म, मनोरंजन 1\nभोजपुरी सुपरस्टार दिनेशलाल यादव निरहुआ के रोमांटिक एक्शन फिलिम ‘निरहुआ हिन्दुस्तानी’ धमाल मचावे ला तइयार बा. आदिशक्ति इंटरटेनमेंट, निरहुआ इंटरटेनमेंट आ राहुल खान प्रोडक्शन्स के बैनर तर बनल एह फिलिम में निरहुआ जहाँ मुंबई के गुन्डन के पछाड़त नजर अइहें ओहिजे गाँवो के गुंडन के पिटाई करत लउकीहें.\nनिरहुआ के ई पचासवी फिलिम ह आ एहमें इनकर नायिका बनल बाड़ी नईकी बाला आम्रपाली. फिलिम जून में रिलीज होखी.\nNirahua hindustani bhojpuri rilm


दो टूक बात करे वाला - महेन्द्र प्रसाद सिंह - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' महेन्द्र प्रसाद सिंह संस्मरण दो टूक बात करे वाला - महेन्द्र प्रसाद सिंह\nदो टूक बात करे वाला - महेन्द्र प्रसाद सिंह\nबेबाक आ दू टूक बात करे वाला रहनी साहित्यकार चैधरी कन्हैया प्रसाद सिंह जी। उहाँ के मंच से बोलत जब सुनलीं तऽ मन में विचार आइल कि साहित्य सृजन में लागल हमरा अइसन तमाम लोग के अइसन आलोचक के नियरे राखे के चाहीं जे बिना कवनो लाग लपेट के गलती के बखिया उधेड़ के रख देत होखे। हमहूँ उनकर एगो बात के गिरह पार लेनी। भोजपुरी में ‘ही’ के भा ‘भी’ के प्रयोग कबो ना करीं। फोनो पर अकसर बात होई। बड़ भाई अस उहाँ के हमरा से बात करीं। सनेह में सउनाइल सलाह पाके मन खुश हो जात रहे। अक्सर संदर्भ रहत रहे 'विभोर', ओकर विषय वस्तु, अगिला भा पिछला अंक आ कवनो नया लेखन। सोझा भेंटइनी, परनाम-पाती भइल तऽ असीरबाद सरूप दू चार गो किताबो भेंटा गइल।\nउहाँ के खोजी रचनाकार अस एकहूँ नाटक, कथा-कहानी, कविता, लेख लिखे वाला के नाम, पता, फोन नम्बर आदि एकट्ठा करत एगो लमहर डेटा बेस तैयार कइले रहीं। भोजपुरी नाटकन के संदर्भ में, एगो उहाँ के लेखो छपल रहे विभोर के पँचवां अंक में। ओह में नाटककार के नाँव, नाटक (प्रकाषित-अप्रकाषित) आ अभ्युक्ति के कालम रहे। हमरा जनला में डा. नन्द किशोर तिवारी जी के भास कृत अनुदित नाटकन के छोड़ि के ओकरा में 129 भोजपुरी नाटककारन के विवरन रहे। फेनु छठवां अंक में चिट्ठी का रूप में आपन नाटकन के जानकारी देले रहीं। ओह में उहाँ के छपल नाटकन 'साक्षात लक्ष्मी', 'आदमियत' आ पत्र-पत्रिकन में प्रकाशित एकांकियन के जानकारी देले रहीं जवना में शामिल बा 'छँवड़ा चोर', 'हँसले घर बसेला', 'अपराजित', 'परिमार्जन', 'न्याय', 'आकाशगंगा', 'होशयारी', 'बहुत अच्छा', 'गोबर पर के पइसा', 'लालपरी', 'रफूगर', 'बदरायन संबंध', 'सत्यवान', 'संत सदाशिव' आ 'तीन दिन बाकी'।\nचौधरी जी के रंगश्री द्वारा प्रस्तुत नाटकन पर एक बेर कहनी, ”तू खाली अपने नाटकवा के मंचन मत करऽ। अउरीयो लोग के लिखल करऽ, तबे तऽ दुनिया जानी कि भोजपुरी कतना समृद्ध बा।“ हमहूँ कहनी भोजपुरिया नाटककार लोग भोजपुरी रंगमंच का सीमा के समझ-बुझके, मने-मन दर्शक दीर्घा में बइठ के लिखे तब नू नाटक मंचन लाएक होई। अइसन नाटक भोजपुरी में गिनल गुथल बा जवना के मंचन करते बानी। उनकर एगो बेवाक सवाल का रूप में उत्तर रहे। 'जब कुल्हि नाटककारे कर दिही त निर्देशक का करीहें?' 'तू निर्देशक हवऽ ओकरा के मंचन जोग बनावऽ'। चौधरी कन्हैया सिंह जी के ई बात हमरा मन में हरदम दर्ज रहेला। ओकरा बाद से हम उनकर एह आदेश रूपी सलाह के अनुज का रूप में अनुपालन करे के कोसिस में लागल बानी। सरग से उहाँ के असीरबाद मिलल तऽ कम से कम हमार नाट्य संस्था 'रंगश्री' उहाँ के लिखल धारदार, न्याय व्यवस्था पर चोट करत, ठेठ भोजपुरी कहाउत आ शब्दन से भरल हास्य नाटक 'न्याय' के संगे अन्याय ना होखे दिही।\nमैना के एह विषेशांक का बहाने बड़ भाई के पुनः नमन।\nमहेन्द्र प्रसाद सिंह,\nसी-304, इस्पातिका अपार्टमेंट्स,\nप्लाॅट सं-29, सेक्टर-4, द्वारका,


जून में रिलीज होखी "बिहारी रिक्शावाला" – Anjoria\nसिनेमा भोजपुरी के बहुचर्चित फिलिम “बिहारी रिक्शावाला” प्रदर्शन ला तइयार बा आ जून में बिहार के सिनेमाघरन में देखावल जाई. बिहारी रिक्शावाला बनल विनय आनन्द के कहना बा कि फिलिम दर्शकन के पसंद ध्यान में राखत बनावल गइल बा आ एकर संगीत बहुते बढ़िया बा. एह फिलिम में विनय आनन्द के जबरदस्त एक्शन आ इमोशन देखे के मिली.\nएगो मुस्लिम नेता के बेटी के भूमिका में फिलिम के नायिका अंजना सिंह संगे विनय आनन्द के प्यार कइसे राजनीति के शिकार हो जात बा, इहे एह फिलिम के सार बा.\nफिलिम के शूटिंग डेहरी आन सोन में भइल बा.\nबैनर कबीर – फिल्म इंटरटेनमेंट\nनिर्माता – अंशुल गुप्ता\nनिर्देशक – अविनाश त्रिपाठी\nसह निर्माता – रोहित लाधा\nकहानी – अविनाश त्रिपाठी आ सत्येन्द्र गुप्ता\nपटकथा आ संवाद – अरविन्द तिवारी\nमुख्य कलाकार – विनय आनंद, अंजना सिंह, मनोज टाईगर, आनंद मोहन, किरण यादव, सतेन्द्र गुप्ता, श्रद्धा नवल, नेहा मेहता, शिल्पी शुक्ल, बबलू खान, दिनेश राय , श्रुति दुबे आ संजय पांडे.\nघवाहिल होखला का बावजूद शूटिंग पुरवलें विशाल तिवारी


BlackBerry Evolve Price in India, Full Specs - 30th March 2020 | Digit\nCurrent Best Price of BlackBerry Evolve is ₹ 0\nउत्पाद के नाम : BlackBerry Evolve\nपिछे वाला कैमरा मेगापिक्सेल : 13 +13\nBlackBerry Evolve Smartphone 5.99 -इंच स्क्रीन IPS LCD के साथ आवेला, जौना के रेज़ल्यूशन 1080 x 2160 पिक्सल तथा पिक्सल घनत्व 403 पर इंच बा | BlackBerry Evolve Android 8.1 ओएस पे काम करेला.\nBlackBerry Evolve Smartphone August 2018 मे लॉंच भईल रहे|\nफोन Qualcomm SDM450 Snapdragon 450 प्रोसेसर से संचालित\nBlackBerry Evolve मे कनेक्टिविटी के तरीका बा : ,GPS,Wifi,HotSpot,Bluetooth,\nफोन मे प्रमुख कैमरा 13 +13 मेगा पिक्सेल शूट करे वाला बा|\nBlackBerry Evolve के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nहुआवेइ Nova 2\nजेड.टी.ई. Axon Mini\nसैमसंग गैलक्सी S II Plus\nवीवो V3 Max\nलाइफ Earth 1\nसोनी Xperia C3\nआइबेरी Auxus Nuclea N2\nसैमसंग गैलक्सी A7 2018


देहरी : January 2017\nस्त्री अउर सांप्रदायिकता\nभारत में सांप्रदायिकता क जनम अउर विकास क चर्चा करत खानी स्त्री के तरफ तनिको ध्यान ना जाला।जबकि सांप्रदायिक भेद-भाव आ झगड़ा क सबसे ढेर शिकार स्त्रीये होलीन। कउनो न कउनो तरह से हर घरी ओकर इज्जत-आबरू के मटियामेट करे के कोशिश कइल जाला। “बंटवारा के बाद देखल जाव त सांप्रदायिकता के संकट एहर बीस-पच्चीस साल में ढेर खतरनाक भइल बा। ठीक-ठीक ढंग से कहल जाय त अङ्ग्रेज़ी हुकूमत के लोग हिंदू अउर मुसलमान के बीच झगड़ा कराके दूनों के भाईबंदी में रोड़ा डालल चाहत रहले। बंटवारा के बाद उठउआ स्त्रीयन के बड़ा दुरगति भइल । बंटवारा तमाम लोगन के आपन सब कुछ त्याग के एक जगह से दूसरा जगह जा के बसे खातिर मजबूर कइलस, साथे-साथ बंटवारा से दूनों देश के बीच जवन छरदेवारी पड़ल ओकरा आड़ में हजारन महिला के चोरी, छिनारी आ कुकर्म के दास्तान छिपल बा।”1 भारत में सांप्रदायिकता जइसे-जइसे बढ़ल, इहाँ के स्त्री लोग के बड़ा कष्ट दिहल गइल। मेहरारून के जवन दूरगति भइल उ बड़ा तकलीफ़देह बाटे। “सीमा के दूनो ओर हजारों औरतन के उठावल गईल । उन सबके जबरन वियाह करे के पड़ल अऊर जवन उठवले रहलन उनकर धरमों स्वीकार करे के पड़ल। अ कई बार त इहों भईल कि आपन इज्जत-आबरू बचावे खातिर खुदै परिवार क लोग अपनिए घर के बहू-बेटी के मार डलनै।”2\nस्त्री अउरी सांप्रदायिकता क सवाल से टकराये से पहिले इ बात जान लेवल जाय कि ई सांप्रदायिकता का बा ? सांप्रदायिकता आज क जमाना के विकृत मानसिकता से उपजे वाली समस्या बा । एही विकृत मानसिकता क कुछ लोग धरम के नाम पर, संस्कृति के नाम पर अउरे न जानी कउनी कउनी नाम पर बरियाई से भारत के एगो खास समुदाय क देश बनावल चाहत बाड़न। ‘‘ई ठीक बा कि हर आदमी क एगो सामुदायिक पहचान होले। ई पहचान ओके पैदा होते मिल जाले । एसे कऊनों आदमी अलग न हो सकेला। ए पहचान क कऊनों आधार व्यक्ति क नाम हो सकेला। कऊनों अदमी के नाम से हम लोग खाली ओकर नाम अ परिचय ही न जान सकीला बाकी ओकर समुदायो अउर सामाजिक हैसियतों जान लेवल जाला। ईहां त कि उ का करेला इहों जान सकल जाला। एही तरह कऊनों अदमी क दूसर पहचान होला कि उ कऊनी धरम क बा। ओकरी ई पहचान के हम लोग धार्मिक पहचान आ सांप्रदायिक पहचान भी कह सकीला।”3\nआजादी के पहिले भारतीय राजनीति में कुछ राजनीतिक तत्व अइसन रहलन जवन मनई के सांप्रदायिक पहचान के आक्रामक रूप दे दिहलन अउर आज के राजनीति में भी सांप्रदायिक पहचान को आक्रमक बनावल जात बा। आदमी के मन के ए तरह से बनावल जाला कि उ सांप्रदायिक पहचान के ही आपन पहचान मान लेला। ई एक तरह से बहुते खतरनाक स्थिति बाटे। काहें से कि भारत में कई जाती के लोग एक साथे रहेलन। एमे अनेक ईकाई बा अउरी इनकर बनावट बहुते जटिल बा। एमे सबके सामुदायिक पहचान जुड़ल बा। ई खराब बात नईखे लेकिन जब सामुदायिक पहचान कवनों कारण से सांप्रदायिक पहचान में बदल जाला तब सांप्रदायिकता के खतरा बढि जाला। सांप्रदायिकता एगो अइसन विचारधारा ह जेकरा अनुसार कवनों धरम के माने वाला लोगन के समूह के सामाजिक, राजनीतिक, आर्थिक हित बराबर होला। ए तरह के हित दूसर लोगन के धरम के हित से अलगे होखेला। “सांप्रदायिकता के तीनगो रूप होखेला। पहिलका रूप में एगो धरम के माने वाला लोगन के हित एगो होला। ई सांप्रदायिकता के शुरू होखे के पहिलका आधार ह। सांप्रदायिकता क दूसर रूप उदार सांप्रदायिकता के ह। ए मान्यता के अनुसार भारत जइसन बहुभासी समाज में एगो धरम के माने वालन के हित अलग-अलग होखेला। सांप्रदायिकता, तिसरा रूप में तब शुरू होखेले जब ई मान लिहल जाला की कई धरमन के माने वाला लोगन के समुदाय के हित आपस में टकराए लागेला। एकरा के उग्र सांप्रदायिकता कहल जाला। एकरे आधार पर सांप्रदायिकता के राजनीति खड़ा बा।”4 इहे सांप्रदायिकता के शुरुआती विचारधारा ह, जेकरा जमीन पर सांप्रदायिक राजनीति क विकास भइल बा। सांप्रदायिक हिंसा, सांप्रदायिक विचारधारा क ही सहजे नतीजा ह। एही तरह से हिन्दू, मुस्लिम, सिख या ईसाई सांप्रदायिकता एक दूसरे से अलग नइखे। उ एक ही पेड़ के कई गो शाखा ह।\nसांप्रदायिकता के शुरुआत आधुनिक राजनीति के साथे भइल बा। ‘‘भारत में सांप्रदायिक चेतना के जनम उपनिवेशवाद क दबाव अउर ओकरा खिलाफ जंग छेड़ला के जरूरत से पैदा भइल बदलाव के चलते भइल। सांप्रदायिकता त बीतल जमाना के एगो विरासत हवे, बलुक सच्चाई ई बा की सांप्रदायिकता बहुते पुरान अउर ओकरा बाद के जमाना के सोच-विचार के उपयोग करेला। बलुक असली रूप में ई एगो नया जमाना के बात-विचार अउर राजनीतिक सोच से उपजल रूप रहे। सांप्रदायिकता भारतीय समाज में आपन जड़ केतना गहराई से जमउले बा एकर सामाजिक, राजनीतिक अउर आर्थिक रूप भारत के इतिहास अउर आज के समय में खोजल जा सकेला।”5 आज के समय में एकर फरल-फुलाईल रूप देखल जा सकेला।\nसांप्रदायिकता क दंश सबसे ढेर समाज में स्त्रीये जाति के झेले के पड़ेला। उ चाहे कऊनों देश क जंग होखे, चाहे समाज में होखे वाला कऊनों दंगा फसाद ।सांप्रदायिकता एगो बड़ समस्या बा जवना से स्त्री समाज क विकास ठीक से ना हो पावत बा। सच्चाई ई बा की मर्दवादी ( पितृसत्तात्मक) समाज में उभरे वाला हिंसक सोच विचार क रूप में देखल जा सकेला। भारतीय समाज का असली रूप मर्दवादी ही हवे। ई मर्दवादी (पितृसत्ता) सत्ता स्त्रीयन के भोग क समान (comodity) समझेले। ई मेहरारून के सम्मान के खिलाफ बा। मेहरारून के लेके ई भोग क दृष्टि कुल्ही धरमन में समान रूप से देखल जा सकेला।ई एगो खास बात बा कि क कुल्ही धरमन क अगुआ मरदाना रहल बाने। स्त्रीयन के समाज में मान-सम्मान के भाव से भी देखल जाला। इहे कारण ह क कि सांप्रदायिक मार-काट के समय मे एगो समुदाय क लोग दूसर समुदाय के लोगन के स्त्रीयन के बेइज्जत करल चाहेले। एही कारण से मेहरारू ज्यादा हिंसा क शिकार होखेली। साल 1955 में आनंद पटवर्धन एगो फिलिम- ‘पिता, पुत्र और धर्मयुद्ध’ बनवलन, जेवना में सांप्रदायिकता क शिकार स्त्रीयन क दर्द पिरोवल रहे। सांप्रदायिक मार काट में स्त्रीये सबसे ज्यादा हिंसा क शिकार होलीं ,सतावल जालीं अउर उनकर इज्जत-आबरू से खेलल जाला।\nस्त्री अऊर सांप्रदायिकता पर कुल्ही ढंग से सोचला-समझला के बाद ई कहल जा सकेला कि ए विषय पर अब नया ढंग से सोचले क जरूरत बा । पुरनकी आँख से एकरा के ना देखल जा सकेला। अब मर्दवादी दृष्टि के बदले के पड़ी, काहें कि दंगा के दवरान स्त्री स्त्री होलीन, हिन्दू अऊरी मुसलमान नाहीं ।\n1-भारतीय समाज में महिलाएं– नीरा देसाई, ऊषा ठक्कर, (अनु.)- सुभी धुसिया, नेशनल बुक ट्रस्ट, नयी दिल्ली, सं. 2011 पृ. सं. 155\n2-स्वतंत्र भारत में राजनीति (एन.सी.ई.आर.टी), सं. 2007, पृ. 10\n3-आलोचना (पत्रिका)- सं. परमानंद श्रीवास्तव, अंक- अप्रैल-जून, 2000 पृ. 77\n4- भारत का स्वतंत्रता संघर्ष- बिपिन चंद्रा, हिंदी माध्यम कार्यान्वयन निदेशालय, दिल्ली विश्वविद्यालय , पृ. सं. 319\n5- भारत का स्वतंत्रता संघर्ष- बिपिन चंद्रा, हिंदी माध्यम कार्यान्वयन निदेशालय, दिल्ली विश्वविद्यालय, पृ. सं. 319\n# लेखक द्वारा उद्धरण का रूपान्तरण भोजपुरी में किया गया है ।


होली के सतरंगी रंग में सम्हत माँगेंगे के उमंग - cartoondhun\nHome भोजपुरी भोजपुरी लोकपत्र होली के सतरंगी रंग में सम्हत माँगेंगे के उमंग\nकिरिन डूब गईल । साँझ हो गईल। अन्हार होखे लागल। गाँव के हर गली – मोहल्ला में बाल समूह गान गूँजे लागल। होली के सतरंगी रंग में सम्हत ( होलिका जलाने की सामाग्री ) माँगेंगे के उमंग में झूमें लागल लड़िकन के टोली । एकर मतलब होली नज़दीक आ गइल। रंग चढ़े लागल छोटे – छोटे लड़िकन पर। बाल – गोपाल के कंठ से निकले लागल समत माँगे वाला सुरीला गीत-\nसम्हता गोंसाई गोड़ लागिला\nघरे -घरे गोईठा माँगिला\nये झाझा माई पाँच गो गोईठा दऽ\nजे दिही ओकर सोने के केवाड़ी\nजे ना दिही ओकर गोबर के केवाड़ी ।\nअब के आपन केवाड़ी गोबर के करवावल चाही ? के नन्हामन के सराप आपन माथे चढ़ावल चाही ? ख़ुशी -ख़ुशी सभेकेहू पाँच गो गोईठा निकाल के लड़िकन के झोली में डलिये देत रहे । जे ना देवल चाहत रहे ओकरो मन पसिज जात रहे गीत के बोल सुनके । ना ढ़ोलक – ना झाल । बस नन्हा कंठ के समूह गान। जवन केतना मिठ लागत रहे । कईसे बेयान करीं। करीं त करीं व्याख्या कईसे।\nफगुआ गीत – मस्त फगुनवा\nभोजपुरी संस्कृति के हजारों रंग के सुर से सराबोर रहे सम्हत गान । जवन स्वार्थ आ द्वैष के अभाव से ग्रसित रहे। भाव रहे त बस प्रेम के । प्रेम भाव से गोड़ लाग के आ आग्रह करके होलिका जरावे खातिर गोईठा (उपला) – लकड़ी जुटावे के । मन भीतर में फ़न मारके बईठल राग-द्वेष , भेद-भाव, ऊँचा-नीचा, जात-पात के भाव ख़ाक करेके। दिल से दिल मिलाके के जश्न मनावे के ।असत्य के जरावे के आ सत्य के सोना जईसन चमकावे के । भाईचारा बढ़ावे के । भाव रहे त बस आपन संस्कृति के आगे बढ़ावे के ।मिल-जुल के होली उत्सव मनावे के ।\nसम्पूर्ण ऊर्जा से भरल परम्परा-\nनईखे मालूम । हमरो नईखे मालूम कि एह परम्परा के शुरूआत कब आ कईसे भईल। बस एतना मालूम बा कि अब देखे सुने के नईखे मिलत । केकर नजर लागल कि अलोपित हो गईल एतना सुनर आ उत्साह से भरल ऊर्जावान परम्परा ।\nएक बात सोंचे वाला बा । एह परम्परा के गढ़े वाला होलिका जरावे खातिर गोईठा-लकड़ी जुटावे के काम नन्हा-नन्हा हाथ के काहे संउपलस ? एतना बड़हन जिम्मेदारी लड़िकन के कंधा पर देवे के पिछे त जरूर कवनो कारण होखी । हो सकेला पहिले ईंधन के अभाव होखत होई । बड़-बुजुर्ग लोगन के धेयान जीविकापार्जन खातिर खेती आ दोसर काम-धंधा पर लागल रहत होई । दिनभर काम करेवाला हारल-थाकल आदमी साँझ के आराम करे खातिर खटिया पर गिर जात होई। अब अईसे में होलिका जरावे खातिर लकड़ी-गोईठा जुटावे के समस्या खड़ा हो गईल होखी। तब एह धार्मिक उत्सव के संकट से ऊबारे खातिर लड़िकन के आगे लिआवे के सोंचल गईल होई।\nहोली के गीतन से एकदम अलग एह गीत के रचना भइल। सरल -सुगम आ आग्रह वादी एह गीत के रचना के कईलस बतावल बड़ा मुश्किल बा। काहेसे कि केहूके मालूम नईखे। ना कवनो लोक परम्परा के किताब में रचनाकार के नाम बा। ना कवनो धर्म ग्रंथ में । एह गीत के सुनके ख़ाली अंदाज़ा लगावल जा सकेला कि रचनाकार ज़रूर बालमन के निश्छलता से प्रभावित होखी । गीत लिखे खातिर केतना दिनन से प्रयासरत होखी ।\nएक ओर जहाँ होली के गीतन में रोमांच – मजाक आ अश्लीलता के भाव होखेला । दोसरा तरफ़ सम्हत माँगे वाला गीत भोजपुरी संस्कृति आ परम्परा के जड़ के मज़बूत करे खातिर प्रेरित करेला। कहल जा सकेला कि एह परम्परा के निर्वाह करे के ज़िम्मेदारी नन्हेंमन के कंधा पर रहे। परम्पर आगे बढ़ल, खुब आगे बढ़ल । तन आ मन से बढ़ल । नेह – स्नेह के रंग चटकीला होखत रहल ।\nसमय के साथे हर चीज़ में बदलाव होखत रहेला । एकरो साथे ईहे भइल। अब एह परम्पर के कतहीं देखे के ना मिले, ना हीं गीत सुनेके मिलेला। शायद एकर समय पूरा हो गईल।तबहिं त हमनी के बीच से धीरे से अलोपित हो गईल।4G के युग केतना परम्परा के आपन गाल में दबा के चबा गइल। अब त ऑनलाइन हर चीज़ हो रहल बा। होलियो ऑनलाइन खेलीं सभे WhatsApp आ Facebook पर।\nTags: भोजपुरी संस्कृतिसम्हतहोलिका


फेनुस - रामनाथ राजेश - मैना: भोजपुरी साहित्य क उड़ान (Maina Bhojpuri Magazine)\nHome रामनाथ राजेश Katha फेनुस - रामनाथ राजेश\nफेनुस - रामनाथ राजेश\nओह दिन गबुदना एक दम गेना लेखा उछलत आइल रहे. असहूं ऊ हमेशा बत्तीसी देखाइएके बोलेला. हम ओकरा के कब से जानतानी ठीक से नइखीं कह सकत. भंइसी के चरवाही में जब जाइब त देखब कि टोला भर के भंइस ऊ अकेलहीं हांकता. सांच कहीं त हमनी के चरवाही में गबुदना के रहते कवनो चिंता ना रहल.\nहमनी के टोला भर के सेयान लइका कौनों फेंड़ा तर बइठ जाइब जा. फेर ताश निकली. चार-छव गो आदमी खेले वाला अउर बाकी देखे वाला, उहो कवनो ना कवनो पार्टी के सपोर्टर बन के. जम के हाला होई. जब ढेर हाला होई त गबुदनो आ के देखे लागी. तबङ्क्षहए अद बद के कौनों ना कौनों भंइस केहू के जियका जिआन करे लागी. जिआन ना करी त ओह खेत के आरी जरूर चल जाई. खेलत आदमी में से केहू जोर से चिचिआई- अरे साला ते हूं एहीजे आ गइलस भइंस गइल चरलख बिरवाई.\nगबुदना हंस के डंटा ले के दउड़ी अउर चिचिआई -आवतानी हो-तोहरा एने नइखे चरल जात. ओकर आवाज सुनते भइंस भाग चलिहें स. ई रोज के ओकर काम रही. चरवाही में आवे वाला लोग में आईए बीए पढ़ल से लेके अंगूठा छाप तक सभे रही. उमिरो में आठ-नौ बरिस के गबुदना से लेके सतर बरीस के टीकाधारी बाबा तक. जनावरो में केहू के एगो भइंस त कोई के दुगो. ओकरा साथे पाड़ी. गबुदना के चरवाही से रिश्ता ओकरा पाड़ी के कारण रहे. जब ऊ आठ बरिस के रहे त कतहीं से पाड़ी ले आके ओकर माई ओकरा के देले रहे. खइला बिना टूटल रहे. पहिले त आठ-दस दिन तक बकरी अस बांध के दुआरी भिरी चरवलख. बाद में तनीएसा टुकटुकाइल त उहो चरवाही में ले जाए के जिद करे लागल.\nओकर माई हमरा घरे गोबर-गोंइठा करत रहे. एक दिन आके हमरा माई से कहलक कि देखीं मलकिनी हमार लइका नादान बा- चरवाही में जाए के जिद करता. तनी कहदेम कि बबुआन लोग मारी मत. ओकरा बाद से ऊ आपन पाड़ी लेके चरवाही में आवे लागल. ओह घरी हमहूं मैटरिक के इंतिहान देके गांवही रहीं. कभी-कभार चरवाहियो में जात रही. गबुदना बधारी में हमेशा अपना पाड़ी के साथ ही रही. जब कोई हंसी कि जवरे काहे घूमतारे रे! त कही कि एकरा के कवनो भइंस मारी त तू बचइबऽ. हमरा कालेज में नाम लिखाए तक निकहा दिन बीत गइल.\nचरवहिओ के एगो अलगे दुनिया रहे. हमेशा दु गो दल रही. एगो बुढ़वा दल एगो नएका दल. दुनो दल के बातो करे के अलगे-अलगे मसाला रही. बुढ़वा दल बतियाई कि केकरा लइका के मेहरारू अपना सास जोरे झगड़ा करतिया. केकर लइका कतना मनीआर्डर भेजता. ब्लॉक के साहेब घूसहा बा कि ना. कोर्ट कचहरी के किस्सा.\nनयका दल में कवना बरात में कइसन नाच रहे. सबसे बढिय़ा जोकर कवना नाच के बा. शहर से कोई जाई त सिनेमा के बात पर बहस होई फेर ताश पटकाई. गबुदनो नएके दल में रही. देखते-देखते कब चार साल गुजर गइल ई पाता ना चलल.\nहम बीएसी फाइनल के इंतिहान देबे के रहीं. ओह पाड़ी के चरावत गबुदना के चार बरिस हो गइल रहे. कतना लोग के पाड़ी त तीने बरिस पोसला प बाचा दे देली स बाकिर गबुदना के पाड़ी अबहीं पाडि़ए रहे. एक दिन गबुदना दुआर प एकदम कूदत आइल. हम पूछतीं एकरा पहिलहीं जोर-जोर से बोले लागल -भइया हो हमार पडिय़ा आज भंइस हो गइल. गोरेआ बाबा अब ओकरा के बाचा दिहें. माई कहतिया कि अब हमार भाग उजियार हो जाई. हमरा मुंह से निकल गइल- तब हमरो के फेनुस खिअईबे नू! तोहरा के त खिअइबे करब, दू सांझ के फेनुस चरवहियो में सब कोई के ले जाके बांटब. गुड़ वाला ना बगबग उजर चीनी वाला. ई कहे में ओकर आंख के चमक देखते बनत रहे.\nगबुदना चार भाई ह. ओकर बाबू हमरा घरे हरवाह रहन. बड़का भाई गांंवे ना रहे पटना में रेकसा चलावेला. ओकरा से छोटका हमरे गोतिया में हरवाही करेला. मेहरारू आवते ऊ माई बाबू से अलगा हो गइल. ई भाइन में तीसर ह. चउथा अबहीं पांच-छव बरिस के बा. ओकर बाबू के दामा हो गइल बा हमेशा हांफते रहेलन.\nजब हम गांवे से पटना पढ़े आवे लागब त गबुदना हमार सामान लेके बस धरावे पीरो आई. जाए लागी त कबहीं आठ आना त कबहीं एक रोपेया ओकरा के धरा देब. संकरात के मेला अबहूंओ लागेला बचरी फाल प. तेलहा जिलेबी, लाई तिलकुट खूब बिकाला. एगो दूगो घुघुरो घांटी के दोकान रहेला. पिछिला बार पटना आवे लागल रहीं त गबुदना रहता में बोलल-ए भइया एगो बात पूछीं. हम गरदन हिलइनी त पूछलक- तोहरा भूअरी भंइसिया के गरदन में जवन बान्हल बा तवन कतना के होई. हम कहनी कि ऊ त चोटी ह रे, काहे के! हंं बताव ना, कतना के ह! हम कहनी होई पांच-सात रूपिया के . जवाब सुन के ऊ चुप लगा गइल. बस में चढ़ा के चले लागल त हमरा भिरी खुदरा पइसा ना रहे. देखनी की टुकुर-टुकुर ताकत रहे. बगली में हाथ डलनी त दू रूपिया निकलल. हम दू के नोट ओकरा के थमा देनी. मिलला के बाद ऊ उछलत-कूदत चल गइल. संकरात बाद जब गांवे अइनी अउर चरवाही में गइनी त गबुदना के चरचा रहे. एकदम हमरे भुअरी भंइस के जस ओकरो पाड़ी के चोटी बान्हल रहे. भादो में दू-तीन बरिस से गबुदना के इहां खरची ओरा जात रहे. जब ओकरा पडिय़ा के बाचा देवे में दू-तीन महीना देरी रहे, दू दिन से घास सूंघते ना रहे. पीरा मियां से ओझाई करइलख. केहू कहल कि दू-तीन दिन भूसा खिआव, पाव भर करू तेल दे दे त ठीक हो जाई. बूनी पानी के दिन में गवतो के बड़ा दिकदारी रहे. ओकर माई आके बीस रूपिया के भूसा कीन के ले गइल एक मोटरी उधार. ई कहके कि दू महीना बाद जब बाचा दिही त रूपिया दे जाई.\nगबुदना के भंइस जब बंसा तुरलक तब हमरा घरे खुसुर-फुसुर होखे लागल. बड़की भउजी माई से कहली कि गबुदना के पडिय़ा के दाम क के दुआर पर मंगा लेबे के काम बा. माई पूछली कि अपने ह का! तब भउजी असली बात बतइली. कहली कि उनका नइहर के कुछ रूपिया रहे. कुछ एहिजा मुंह देखवनी मिलल रहे. उनकर भइया आइल रहन त उहे ई पाड़ी किन के गबुदना के माई के बटइया पर दे देले रहन.\nई बात सुन के घरे सभे बड़ा खुश भइल. बाबूजी जब अंगना खाए अइले त पूछले कि कइसे देल बा. भउजी केंवाड़ी के ओटा से कहली कि दाम काढ़ के अधिया प-बाबूजी पूछले-कतना के लेल ह-भउजी कहली-एगारह सौ के. जब हमार छोटका भाई सुनलस कि गबुदना के पडिय़ा आपने ह त सुन के खुशी से उछले लागल. रोज बाबूजी अउर भइया से जिद करे लागल कि जलदी ले आव जा. बाबूजी कहले कि दू चार दिन उहो खालसन तब आई. छोटका भउजी भिरी चल गइल. लागल ठुनुके-पहिला फेनुस हमनिए के खाइब जा. भउजी माई से कहली कि बबुआजी जिद कर तानी त काहे नईखीं जा ले आवत. ओकरा आपना खाए के ठीके नइखे, बाचा दिही त गुड़ तेल ऊ कहां से ले आई. फेर जादे दूध उतारी त दामो ढेर होई. आमाजी बाबूजी से कहीं ना-\nमाइओ के बतिया नीमन लागल. माई बाबूजी के समझइली. बाबूजी आ भइया दाम करेके राजी हो गइले. गबुदना के माई के बोलावल गइल. ऊ आवते कहलख कि रउए सभे के नू धन ह. दामो रउए सभे के नू करेके बा. बाकी बाचा दे देबे दिहीं. गबुदना बड़ा नेह लगा के पोसले बा ओकरा के. फेनुस के उहो आस लगइले बा. हमार छोटका भाई ओहिजे खाड़ा रहे. बाबूजी से ना-ना करके जिद करे लागल. पाता ना काहे ओह घरी हमरा अपना छोटका भाई के सुभाव तनिको ना बढिय़ा लागल. बाबूजी कहले, भंइस आवे द-हमरा बेटा के मन बा. का भइल बा गबुदना एहिजे आके फेनुस खा लिही. गबुदना के माई चुप लगा गइल.\nथोड़े देर बाद हमरा गोतिया के बाबा आ गइले. बाबूजी उनका के लेके अकेले में कुछ-कुछ बतिअइले. कुछ देर बाद टोला में के अवरू चार-पांच आदमी जुट गइले जा. छोटका भाई जा के गबुदना के बाबू के बोला ले आइल. दाम होखे लागल.\nबाबा कहले कि भंइस के दाम पैंतीस सौ भइल. गबुदना के बाबू कहले-मालिक बहुते कम होता. राउर धन छव हजार से कम के नइखे. बाबा खिसिया के कहले कि त ते ही राख ले छव हजार में. एह प ओकर बाबू चुप हो गइले. हमार बाबूजी ओकरा बाद कहले कि चल चार हजार भइल. अब कुछ नइखे नू कहे के. हमरा के लोग कहल कि बबुआ हिसाब क द. चार हजार में से एगारह सौ निकाल द त बांचल उन्तीस सौ. फेर ओकर आधा. दू साल पहिले ओकर माई भादो में दू मन चाउर ले गइल रहे. डेढ़ा के हिसाब से तीन मन भइल. पिछलो साल एक मन चाउर ले गइल रहे. टोला भर में हमार बाबूजी उदार गिनाले. चाउर के भाव ओह घरी एक सौ पन्दरह रुपिया मन चलत रहे. जोर से कह ले- सइए रुपिया मन जोडि़हे. कुल मिला के एक दू कलम अउर हिसाब निकल गइल. साढ़े चउदह सौ हिसाब भइल. छव सौ रुपिया हमरा घर के चाउर के बकाया जोड़ाइल. बाकी बाचल साढ़े आठ सौ. बाबूजी रुपिया निकाल के देवे लगले त पता ना कहंवा से पूरा टोला जुट गइल. केहू के गेहूंं के त केहू के दोकानी में के समान के त, देखते देखते चार सौ रुपिया अउर बंटा गइल. जब साढ़े चार सौ बांचल त गबुदना के बाबू कहले कि जब पगहा धरब त रुपिया गबुदना के हाथ में दे देब. भंइस ले आवे खातिर हम, हमार छोटका भाई, बाबूजी, गोतिया में के बाबा सभे गइल. ओकरा दुआरी पर गइनी जा त गबुदना बांस के पतई तुर के लेके आइल. अपना दुआरी पर अतना भीड़ देख के हड़बड़ा गइल. हमरा भिरी आके पूछलख कि भइया अतना आदमी काहे खातिर आइल बाडज़ा. हमरा मुंह से कुछुओ न निकलल. ऊ जोर-जोर से पूछे लागल-बोला ना भइया- बोला ना. हमार छोटका भाई कहलक-तोर पडिय़ा ले जाए. केहू हमार पडिय़ा काहे ले जाई, हम ना ले जाए देब. ई कहके ऊ दउड़ के अपना बाबू भिरी चल गइल. ई लोग पडिय़ा ले जाए आइल बाड़े रोक ना बाबू. ई त हमार हिय नू कहके भोंकार पार के रोए लागल.\nना बबुआ ई तोहार ना ह- ई त मालिक के ह- पोसिया रहे. ना-ना तू त कहत रहा कि हमार ह, मत जाए द बाबू मत जाए द. ओकर रोआई सुन के ओकर बाबूओ के आंख डबडिया गइल. हमरा ओरे ताक के कहले - रउए समझाईं.\nहम समझइनी- गबूदन का तू चाहतारे कि तोहार पडिय़ा बाचा देवे त गवत बिना मर जाए-बाचा खातिर दाना चाहीं, भूसा चाहीं. जब एकरा गुड़ तेल ना मिली त कतना तकलीफ बीती. हमरा इंहा गुड़, तेल, भूसा, दाना सब बा. ले जाए दे. गबुदना चुप हो गइल. ओकर बाबू कहले- मालिक के पगहा धरा द- बाबूजी हमरा ओरे इशारा कइले. हमरा हिम्मत ना भइल. हम अपना छोटका भाई के इशारा क देनी. गबुदना एक बेर पडिय़ा के देखलख. फेर पगहा खोले लागल. हम अपना भाई के हाथ में साढ़े चार सौ रुपिया थमा देनी. गबुदना पगहा धरा देलस आ हमार भाई गबुदना के रुपिया. ऊ रुपियाअइसे मुट्ठी में दबइलस कि नया नोट चमोरा-ममोरा गइल. हमनी के ओकर पडिय़ा लेके घरे आवत रहीं जा. ऊ दउड़ल-दउड़ल आइल. ओकरा हाथ में दुगो करिया गुडिय़ा रहे. हमरा हाथ में दे के कहलक- भइया जब पडिय़ा होई त दूनो के बान्ह दी ह. नजर ना लागी. फेर बिना पडिय़ा ओरे तकले मुड़ी गाड़ के भाग गइल.\nहमरा दुआर पर बन्हइला के एके घंटा बाद गबुदना के पडिय़ा बाचा देलख पाड़ी. सांझी खानी फेनुस फराइल अपना टोला में बंटाइल. जब हमरा खाए खातिर फेनुस आइल त पता ना काहे हमरा गबुदना के बात बहुत इयाद आवे लागल. मन कइलख कि गबुदनो के बोला के फेनुस खिया दिहीं, फेर अपने से सवाल कइनी कि का ओकरा ई नीमन लागी. काहे दोनी हमरा फेनुस ना घोंटाइल. हमरा अपने बुद्घि प शरम आवे लागल. फिर ना जाने का मन में आइल कि फेनुस के कटोरा ले जाके ओकरा पडिय़ा के नाद में उलट देनी, ई मान के कि गबुदना फेनुस खा ली.\nसाभार: संडे इंडियन


April 2015 – Page2– Anjoria\nकहे खातिर त तुलसिए बाबा कह गइल बानी कि ठठा के हँसल आ गाल फुलावल एके साथे ना कइल जा सके. बाकिर आजु के जमाना में एह तरह के नमूना आए दिन देखे के मिले लागल बा. संगही रहि के एक दोसरा से घात करे के चलन बढ़ल जात बा.पूरा पढ़ीं…\nभन दे गन दऽ ना त दन दे हने लागब. तेजी के मापल जाव त ‘दन दे’ से तेज ‘भन दे’ होला. दन दे कहला क मतलब कि जल्दी से आ भन दे के मतलब ओकरो ले तेजी से. गन दऽ असल में गिन दऽ केउच्चारण दोस ह बाकिर गनलपूरा पढ़ीं…\nबतकुच्चन आ समाचारन में कवनो संबंध ना होखे बाकिर समाचारन से बतकुच्चन करे के मसाला मिलत रहेला. अब देखीं ना, फोने क के एगो नामी वकील अपना नामी आरोपी के जमानत दिआ दिहलें. ई नामी वकील जब सरकार में मंत्री रहलें तब ओह नामी आरोपी के सरकार का तरफ सेपूरा पढ़ीं…\nबात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात के ले उड़ल आ ओकरा के अपना जाति के अपमान बतावे लागल. थोड़ देर ला हमहू चकरा गइनी कि गोत्रपूरा पढ़ीं…\nदिमाग में अगिला बतकुच्चन के ताना बानबुनत जात रहनी तबले रमचेलवा भेंटा गइल. देखते पूछलसि, ए बतकुचन, बतावऽ धरमपत्नी त होला बाकिर धरमपति काहे ना होखे. बूझ गइनी कि बाबा लस्टमानंद से कुछ सीख के आइल बा आ उनुके कहल बात पर हमरा के अजमावल चाहत बा. अब बाबा ठहरलेपूरा पढ़ीं…\nविश्व भोजपुरी सम्मेलन के बलिया ईकाई के सालाना अधिवेशन आ पाती अक्षर सम्मान समारोह बलिया के बापू भवन में 19 अप्रैल के होखे जा रहल बा. एह अधिवेशन में सगरी भोजपुरी प्रेमियन के नेवता देत समिति के अध्यक्ष विजय मिश्र आ उपाध्यक्ष डा॰ जनार्दन राय जानकारी दिहले बानी कि समितिपूरा पढ़ीं…\n– कुलदीप कुमार कहे के त कहल जाला कि जवन भासा रोजगार के मौका ना दिआ सके ओह भासा के अस्तित्व गँवे-गँवे खतम हो जाला. बाकिर ई बाति भोजपुरी प का साथे ठीक नइखे बइठत. सीधा से देखीं त अबहीं ले भोजपुरी के संवैधानिक दर्जा नइखे मिलल बाकिर एह कापूरा पढ़ीं…\n– नर्वदेश्वर पाण्डेय देहाती मनबोध मास्टर बहुत परेशान भइलें. खेत में खाड़ पाकल-फूटल फसल खड़ा रहल, कटिया खातिर मजदूर ना मिले. अरे भया! मजूर कहां से मिली? सब हजूर हो गइलन. दिल्ली-मुंबई जाके खटिहें लेकिन गांव में खटला में शरम लागी. जबसे मनरेगा आइल बा खेतिहर मजदूर मिलल मुश्किल होपूरा पढ़ीं…


बुरा जो देखन मैं चला मुझ से बुरा न कोय! – Anjoria\nभोजपुरी पंचायत के जुलाई २०१३ के अंक सामने बा आ ओकरा के पढ़त घरी प्रभाकर पाण्डेय के लिखल व्यंग्य रचना के एगो लाइन पर आँख अटक के रहि गइल कि “बुरा जो देखन मैं चला, मुझसे बुरा ना कोय”. फेर याद आ गइल कहीं पढ़ल एगो चरचा. ओह में एगो आदमी अपना गुरू से पूछत बा कि पूजा करत सिगरेट पियल जा सकेला कि ना? गुरुजी कहलन कि एकदम ना. पूजा करत घरी सगरी धेयान भगवान पर होखे के चाहीं. ऊ आदमी फेर पूछलसि कि, अच्छा सिगरेट पियत घरी भगवान के याद कइल जा सकेला कि ना? गुरुजी कहलन कि, भगवान के याद करे के कवनो समय ना होला. सूतत, उठत, जागत, कवनो काम करत भगवान के याद कइल जा सकेला. आ ई याद आवते हमरा अपना चिंता के जवाब मिल गइल.\nभोजपुरी में पत्रिका प्रकाशन होत रहेला बाकिर ठेठ भोजपुरिया पत्रिकन के कवनो भविष्य ना लउके. कबो भोजपुरी संसार पत्रिका प्रकाशित करे वाला मनोज श्रीवास्तव अब हिंदी में समेट लिहले बानी अपना के. हिंदी में प्रकाशित बाकिर भोजपुरी केन्द्रित पत्रिका “भोजपुरी पंचायत” के स्तरीय आ नियमित प्रकाशन हर बेर हमरा के चकित कर देला. कबो अँउजाइले कबो चकराइले. बाकिर फेर अपना मन के तोस दिहिलें कि चलऽ हिंदिए में सही भौजपुरी के नियमित चरचा त होखत बा.\nभोजपुरी पंचायत के एह अंक में भोजपरी रचना में प्रभाकर पाण्डेय के व्यंग्य रचना, रमाशंकर श्रीवास्तव के छिउंकी के कुछ छौंक, बतकुच्चन के एगो कड़ी, रमाशंकरे श्रीवास्तव के लिखल भोजपुरी कहानी “पाहुन”, डा॰ गोरख प्रसाद मस्ताना के लिखल भोजपुरी खंड काव्य “एकलव्य” के समीक्षा करत डा॰ भगवती प्रसाद द्विवेदी के भोजपुरी लेख, तनी बोलऽ हो मैना, गुमसाईल हवा, आ भोजपुरी भागवत के पुस्तक परिचय देत बिहार भोजपुरी अकादमी के अध्यक्ष प्रो॰ रविकान्त दुबे के लिखल भोजपुरी आलेख पढ़ के मन खुश हो गइल. बाकिर भोजपुरी साहित्यकार आ आन्दोलनकारी डा॰ अरुणेश नीरन अउर दयानाथ लाल से हिंदी में कइल साक्षात्कार, संतोष कुमार के लिखल “कबीर भोजपुरी एवं चंपारण” नाम के शोध लेख, बिहार भोजपुरी अकादमी के बढ़ते कदम गिनावत लेख, आ अंतर्राष्ट्रीय भोजपुरी महोत्सव २१ जुलाई के पटना में होखे के जानकारी हिंदी में पढ़ के मन जरूर दुखी भइल. सोचनी कि का ई रचना सब भोजपुरी में ना दिहल जा सकत रहे? जब अइसन लोग आ संस्था आपन काम आपन चर्चा हिंदी में कइल चाही त भोजपुरी के का होखी. पर तब मान लिहनी कि “भोजपुरी अचार की भाषा है हिंदी विचार की”. जब भोजपुरी साहित्यकार ई बात कहीहें त अउर का बाँची कहे ला.\nबाकिर लवटल जाव एह चरचा के मथैला पर कि बुरा जो देखन मैं चला तो मुझसे बुरा न कोय. आखिर का बात ह जे पिछला दस साल से लगातार भोजपुरी जियत अँजोरिया से कवनो भोजपुरी साहित्यकार भा आंदोलनकारी मन से ना जुड़ सकल. जरुर हमरे में कवनो कमी बा जे केहु हमरा से सट ना पावे. शुरुआत से अबले अनेके लोग जुटल बाकिर अलगा होत गइल काहे कि हमरा से जी हुजूरी ना हो पावे, झूठ मूठ के प्रशंसा ना कर पाईं, दरबार ना करीं ना चलाईं वगैरह वगैरह. भोजपुरी के बात अबहीं छोड़ दीं. बस ई बता दीं कि अँजोरिया के का होई? काहे अँजोरिया भोजपुरी साहित्यकारन का बीच लोकप्रिय ना हो पावल? शायद रउरा सलाह से कुछ फायदा हो सके.\n5 thoughts on “बुरा जो देखन मैं चला मुझ से बुरा न कोय!”\nजुलाई 8, 2013 को 11:15 अपराह्न पर\nअंजोरिया नया रुप खुबे निक लागत बीया\nजुलाई 7, 2013 को 11:07 पूर्वाह्न पर\nबुरा मति मानबि पर नीचे के लाइन के पढ़ि के हमार हँसी रुकत नइखें…रउआँ लिखतानी की ( काहे अँजोरिया भोजपुरी साहित्यकारन का बीच लोकप्रिय ना हो पावल? शायद रउरा सलाह से कुछ फायदा हो सके.) हा हा हा हा…अरे महराज..रउआँ कवने साहित्यकार लोगन के बात करतानी…खाली अच्छा लिखले से केहू साहित्यार ना हो जाला…जवले ओकरी आचरन में भोजपुरी ना झलके….अउर त हम देखतानी की अँजोरियां से केतने भोजपुरी, सशक्त, कर्मठ साहि्यार जुड़ल बाने….हमरी समझ में नइखे आवत की रउआँ कवने साहित्यकार लोगन से ए अनूठी पतरिका के जोड़ल चाहतानी….अरे महराज अँजोरियां की अँजोर में इ कथित साहित्यकारन (जवन रउरी हिसाब से साहित्याकार बा लोग) के ले आ के ए के धूमिल मत करीं…..का इहाँ जुड़ल साहित्यकार असाहित्यकार बाने…हा हा हा हा…अँजोरिया ही सही पहिचान बा भोजपुरी के, भोजपुरिया के….खाटी…जय हो ..जय हो…जय हो…\nजुलाई 7, 2013 को 11:51 पूर्वाह्न पर\nटिप्पणी ला धन्यवाद. बाकिर ई बात हँसे लायक ना होके मन के दरद रहे जवन रहि रहि के सोझा आ जाले. मानत बानी कि भोजपुरी के बहुते साहित्यकारन के आशीर्वाद आ नेह छोह अँजोरिया के मिलल बा आ हमेशा मिलत रहेला. बाकिर भोजपुरी साहित्यकारन के एगो बहुते बड़हन हिस्सा ले आजुओ अँजोरिया नइखे चहुँपल. एह बात के हम हमेशा रेघरियवले बानी कि भोजपुरी के अधिकतर साहित्यकार कंप्यूटर से भवे भसुर के नाता राखेलें. ना नियरा जाए के बा ना छुए छुआए क बा. अगर अइसन ना रहीत त आजु भोजपुरी वेबसाइटन के ई गति ना भइल रहीत. कवनो पत्र पत्रिका वेबसाइट के संपादक से पूछ लीं पता चल जाई कि नया रचना मिले में कतबा दिक्कत बा.\nहम अपना के वेबसाइटे ले सीमित राखीं तबहियों आजु भोजपुरी में चले वाला वेबसाइटन के कमी अखरे लागल बा. जे बा से अंगरेजी में भोजपुरी फिलिम आ गीत गवनई परोसे में लागल बा. गंभीर साहित्य देबे वाला आ भोजपुरी आन्दोलन से जुड़ल रहे वाला कवनो साइट नइखे लउकत.\nअँजोरिया के सुभाव से “आहत” भोजपुरी के संगठन अब आपन खबरो अँजोरिया के ना भेजसु. जबकि भोजपुरी में होखे वाला विश्व सम्मेलनन के कबो कमी ना रहेला. कई बेर हमरा दोसरा जगहा से पता लागेला कि फलाँ दिने फलाँ जगह फलाँ संगठन के सम्मेलन भइल. मानत बानी कि हमार कमजोरी बा कि हम सभा सम्मेलनन में ना जा पाईं काहे कि रोजी रोटी के सवाल हमरा के कहीं आए जाए ना देव. बाकिर केहु के खबर हम ना लगाईं, ना प्रकाशित करीं अइसन ना होखे. तब काहे एह तरह के बेवहार?\nजून 30, 2013 को 9:19 अपराह्न पर\nजब तक रउवा आ रउरा नियन लाल भोजपुरी माई के सेवा मे लागल बा तब तक भोजपुरी के कुछुवो ना बिगड़ी । मन थोर जन करीं, भोजपुरी के भविष्य उज्वल बा ।\nजुलाई 1, 2013 को 6:32 पूर्वाह्न पर\nमनोज जी, हिम्मत बढ़ावे ला धन्यवाद. बाकिर जब पाठक पाठिका आपन राय एहिजा ना देसु त मन थोर त होखबे करेला. हम त चाहिले कि हर रचना पर प्रशंसा आ आलोचना हर पाठक पाठिका देबे लागे जेहसे कि सभकर उत्साह बढ़ो.


रानी चटर्जी | Anjoria's Weblog\nभोजपुरी के स्टार नायिका रानी चटर्जी\nसिनेमा भोजपुरी में स्टार नायकन के नाम के कतार लाग जाई बाकिर स्टार नायिका खातिर जेहन में बस एके नाम आई रानी चटर्जी के. रानी चटर्जी भोजपुरी के अकेला नायिका हई जे अपना दम पर दर्शकन के सिनेमाघर ले खींच ले आवेली आ उनुकर हर फिल्म बॉक्स ऑफिस पर सुपरहिट साबित होले.\nसिनेमा भोजपुरी के तिसरका दौर के अकेला गोल्डन जुबली फिल्म ‘ससुरा बड़ा पइसा वाला’ से भोजपुरी परदा पर एन्ट्री मारे वाली रानी चटर्जी अबले दू दर्जन से बेसी सुपरहिट फिल्म दिहले बाड़ी. रानी चटर्जी के हर वर्ग के दर्शक पसंद करेलें. रानी ‘गंगा मईया तोहे चुनरी चढ़इबो’, ‘छोटकी दुल्हन’, ‘मुन्नीबाई नौटंकीवाली’, ‘फूल बनल अंगार’, ‘दामिनी’, ‘दुर्गा’ जइसन महिला प्रधान फिलिमन से दर्शकन के दिल जीत लिहले बाड़ी, सिनेमा भोजपुरी के तकरीबन हर स्टार नायक का साथे रानी हिट फिलिम दिहले बाड़ी. कुछ नयको नायक वाला फिलिमो के रानी हिट करा दिहले बाड़ी. रानी के तुलना फिल्म इंडस्ट्री में हिन्दी सिनेमा के प्रतिभाशाली नायिका सभे जइसे कि रेखा, श्रीदेवी, स्मिता पाटिल आ विद्या बालन से कइल जाला आ रानी के बरोबरी के दरजा दिहल जाला.\nपिछला नौ साल से सिनेमा भोजपुरी के रानी रहल रानी चटर्जी अपना सफलता के पूरा श्रेय दर्शकन से मिलल प्यार के देली. रानी कहेली कि उनुका ला नंबर गेम आ अवार्डो ले बढ़ के दर्शकन के प्यार बा.\nकलाकार में प्रकाशित किया गया | Tagged रानी चटर्जी\t|2Replies\nकमालिस्तान स्टूडियो के गार्डेन में पिछला हफ्ता भोजपुरी फिलिमन के चर्चित अभिनेत्री रानी चटर्जी “धड्केला तोहरे नावे करेजवा” गुनगुनात नवोदित अभिनेता विजय वर्मा के आगा पीछा दउड़त रही. आजुकाल्हु ऊ विजय वर्मा का प्यार में पागल बाड़ी. स्टूडियो में शूटिंग के त बहाना रहे. ऊ विजय के अंकवारी में लेके प्रेमालाप करेला बेताब रहली. विजय वर्मा अपना से बहुते उमिरगर रानी से प्यार करे का पक्ष में नइखन आ रानी के देखते घबड़ा जालें आ बहुते असहज हो जालें आ रानी बाड़ी कि ….\nजबसे ई फिलिम शुरू भइल बा रानी विजय के आपन दिल दे दिहले बाड़ी. ओह दिन जब विजय वर्मा उनुका पकड़ में अइलें त रानी अपना भावना के रोक ना पवली ताबड़तोड़ यूनिट क सोझ ही चुम्मा के बरसात कर दिहली. कोरिओग्राफर कानूओ मुखर्जी ई देख के हैरान रहलें काहे कि ई सीन शूटिंग क हिस्सा ना रहल.\nदिनेश लाल यादव के निर्देशन में बनत एह फिल्म के निर्माण पूरा हो गइल बा आ एके जल्दिए रिलीज कइल जाई. विजय वर्मा के एही फिलिम से परदा पर उतारल जात बा. फिल्म में रानी चटर्जी उनकर नायिका बाड़ी.\n(इरफ़ान मुम्बईवाला के रपट)\nकलाकार, फिल्म में प्रकाशित किया गया | Tagged रानी चटर्जी, विजय वर्मा\t| Leaveareply\nइण्डस्ट्री न्यूज, कलाकार, फिल्म में प्रकाशित किया गया | Tagged रवि किशन, रानी चटर्जी\t| Leaveareply


जयपुर जंक्शन रेल्वे स्टेशन - विकिपीडिया\nजयपुर जंक्शन रेल्वे स्टेशन\nएक्सप्रेस आ पसिंजर ट्रेन स्टेशन\nहंसपुरा, जयपुर, राजस्थान\n434 मीटर (1,424 फीट)\nजयपुर-सवाई माधोपुर लाइन\nउत्तर पच्छिम रेलवे\nजयपुर जंक्शन रेल्वे स्टेशन (कोड : JP) जयपुर क रेल्वे स्टेशन ह, 2002 से इ उत्तर पश्चिम रेलवे की मुख्यालय की तौर पर भी सेवा देला। उत्तर पश्चिम रेलवे की जयपुर डिविजन क मुख्यालय भी एहिजा आइल बा।\nइ रेल्वे सडक की किनारे स्थित बा। सिन्धी कैंप अंतर्राज्यीय बस टर्मिनल स्टेशन की नजदीक आइल बा। इ मीटर गेज और ब्रॉड गेज लाइन से देश की अन्य भाग से जुड़ल बा। जयपुर स्टेशन एक दिन में 88 ब्रॉड गेज और 22 मीटर गेज ट्रेन और 35,000 यात्री लोगन क संचालन करेला। इ राजस्थान में सबसे व्यस्त रेलवे स्टेशन ह। राजस्थान क सब प्रमुख शहरन जैसे की अजमेर, जोधपुर, उदयपुर, आदि खातिर और और भारत की दिल्ली, मुंबई, कोलकाता, चेन्नई, इंदौर, चंडीगढ़, एर्नाकुलम, हैदराबाद, बेंगलूर, पुणे, गुवाहाटी, भोपाल, ग्वालियर, जबलपुर, नागपुर, लखनऊ, कानपुर, वाराणसी, पटना, विशाखापट्टनम, एर्नाकुलम आदि खातिर एईजा से ब्रॉड गेज नेटवर्क पर सीधा गाड़ी बाड़ी स तथा सीकर और चूरू खातिर मीटर गेज नेटवर्क क गाड़ी बाड़ी स।  भारत क सबसे प्रसिद्ध और आलीशान गाड़िन में से एगो “पैलेस ऑन व्हील्स” भी जयपुर में सूचित स्टॉपेज की तहत रुकेले। जयपुर जंक्शन जयपुर शहर क दीवार से5किमी दूर बा। नवनिर्मित जयपुर मेट्रो क भी एगो स्टॉप बा एइजा।\nजयपुर बहुत अच्छा तरह से भारत में अन्य प्रमुख शहरन से जुड़ल बा। दिल्ली से दैनिक रूप से 13 बेर जुड़ल बा। आगरा और मथुरा दैनिक रूप से 11 बेर जुड़ल बान स। अहमदाबाद दैनिक रूप से 8 बेर जुड़ल बा। कानपुर दैनिक रूप से6बेर जुड़ल बा। रोहतक, भिवानी, मुंबई, भोपाल, सूरत, इलाहाबाद और वाराणसी दैनिक रूप से4बेर जुड़ल बान स। वडोदरा दैनिक रूप से3बेर जुड़ल बा। लखनऊ दैनिक रूप से3बेर जुड़ल बा। चंडीगढ़, हिसार और अंबाला 19 बेर साप्ताहिक। इंदौर, बरेली, नागपुर और पटना प्रतिदिन दू बेर। जालंधर लुधियाना और देहरादून 11 (+) बेर साप्ताहिक। बिलासपुर9बेर एक हफ्ता में जुड़ल बा। जम्मू और रायपुर 8 बेर एक हफ्ता में जुड़ल बान स। खजुराहो, राजकोट, गोरखपुर, जबलपुर और ग्वालियर दैनिक रूप से जुड़ल बान स। अमृतसर, विजयवाड़ा और चेन्नई5बेर एक हफ्ता में जुड़ल बान स। पोरबंदर4बेर एक सप्ताह। गुवाहाटी, पुणे, बेंगलुरु और हैदराबाद एक हफ्ता में तीन बेर जुड़ल बान स। संबलपुर, भुवनेश्वर, पुरी और मैसूर दू बेर एक सप्ताह में। रांची, गोवा, मंगलौर, एर्नाकुलम, कोयंबटूर और विशाखापत्तनम साप्ताहिक जुड़ल बान स।\nराजस्थान की भीतर देखल जा त, जयपुर दैनिक (या एकाधिक दैनिक) गाड़िन की द्वारा सब प्रमुख और छोट स्टेशन से जुड़ल बा। अजमेर 22 से अधिका बेर दैनिक जुड़ल बा। अलवर 20 से अधिका बेर। जोधपुर 12 से अधिका बेर। कोटा और आबू रोड 10 से अधिका बेर। सीकर7बेर से अधिक। बीकानेर और भीलवाड़ा में5बेर। उदयपुर4बेर।\nमुख्य लाइन जवन जयपुर से गुजरेली स:\nदिल्ली-जोधपुर लाइन वाया मकराना, डेगाना, मेड़ता रोड (एकल ब्रॉड गेज लाइन डीजल) दिल्ली-अहमदाबाद लाइन वाया अजमेर (डीजल ब्रॉड गेज लाइन) सवाई माधोपुर - जयपुर लाइन जयपुर में समाप्त हो जाले (एकल ब्रॉड गेज लाइन डीजल) जयपुर - चुरू (मीटर गेज)\n↑ North Western Railway Website\n↑ "Jaipur Railway Station Train Time table". cleartrip.com. पहुँचतिथी 20 फरवरी 2017.\n↑ Palace on Wheels - Jaipur\n"https://bh.wikipedia.org/w/index.php?title=जयपुर_जंक्शन_रेल्वे_स्टेशन&oldid=462894" से लिहल गइल\nएह पन्ना पर आखिरी बेर संपादन 18 मई 2017 के 22:20 बजे भइल रहल।


प्रेम विद्रोही सीमा सिंह – Anjoria\nभोजपुरी सिनेमा के डांसिंग क्वीन सीमा सिंह के कहना ह कि उ विद्रोही कहाँ हई. ई त उनका एगो फिलिम के नाम ह “प्रेम विद्रोही”.\nसीमा सिहं एह फिलिम से बहुत उत्साहित बाड़ी काहे कि एहमें उनुकर अयटम नंबर गजब के बा. मुख्य नायक रविकिशन के एह फिलिम में सीमा के आयटम नंबर प बहुते मेहनत कइल गइल बा. आ सीमा त अपना हर डांस आयटम मे जान लगाइए देली.\nफिलिम “प्रेम विद्रेही” के अधिका हिस्सा के यूपी में करावल गइल बा.


उत्तर प्रदेश में तीन सौ नया बैंक शाखा के उद्घाटन – टटका खबर\nशुक का दिने लखनऊ में केन्द्रीय वित्त मंत्री पी चिदम्बरम बैंकन के तीन सो नया शाखा के उद्घाटन कइलन. लक्ष्य राज्य में तीन हजार नया शाखा खोले के बा. एह मौका पर समारोह के अध्यक्षता मुख्यमंत्री अखिलेश यादव कइलन आ लोक निर्माण मंत्री शिवपाल सिंह आ स्वास्थ्य मंत्री अहमद हसन मौजूद रहलें. एह मौका पर चिदम्बरम अखिलेश यादव सरकार के बड़ाई कर के ऊ तिताई कम करे के कोशिश कइलन जवन आजुकाल्हु मुलायम सिंह आ बेनी बानू के बयानबाजी से उपजल बा.


13 जुलाई से रिलीज होखी प्रवेशलाल के ‘हीरो’ – Anjoria\n13 जुलाई से रिलीज होखी प्रवेशलाल के ‘हीरो’\nभोजपुरी के स्टाइलिश अभिनेता प्रवेशलाल यादव के एक्शन से भरल भोजपुरी फिल्म ‘हीरो’ 13 जुलाई से बिहार, झारखंड आ यू.पी. के सिनेमाघरन में रिलीज कइल जा रहल बा. निरहुआ इंटरटेनमेंट प्रा०लि० के प्रस्तुति आ श्री साई प्रोडक्शन के बैनर तले बनल एह फिल्म के प्रदर्शन तकनीकी कारणन से 29 जून के ना हो पावल रहे.\nहीरो में भोजपुरी स्टार प्रवेशलाल यादव के प्रमुख भूमिका बा. उनका साथे एह फिल्म में नायिका बाड़ी शुभी शर्मा आ साथी कलाकारन में अवधेश मिश्रा, प्रकाश जैस, अयाज खान, निलम आ सत्यप्रकाश के खास नाम बा, फिल्म में प्रवेशलाल के खतरनाक एक्शन स्टंट देखे के मिली. ओहिजे शुभी प्रवेश के रोमांसो देखे के मिली. गीत लिखले बाड़ें प्यारेलाल यादव, श्याम देहाती आ बिपिन बहार. संगीत दिहले बाड़न राजेश रजनीश.\nसांवरिया तोसे लागी कैसी लगन में शुभी शर्मा


आखिर काहे निरहुआ गरीअइलस पत्रकार शशिकांत के : विवेक सिंह | जोगीरा\nHome Bhojpuri Film Industry News News in Bhojpuri आखिर काहे निरहुआ गरीअइलस पत्रकार शशिकांत के : विवेक सिंह\nआखिर काहे निरहुआ गरीअइलस पत्रकार शशिकांत के : विवेक सिंह\nभोजपुरी फिल्म के स्वघोषित सुपर स्टार “निरहुआ” भी पत्रकार शशिकांत सिंह के फोन में ना सिर्फ गाली ही देले ह बल्कि शशिकांत सिंह के धमकी देले ह।। धमकी में निरहुआ कहले ह की “”जहिया हम मुम्बई पहुचें तोरा घर मे घुस के मारेम अउर तोर टुकड़ा-टुकड़ा काटें”” जान से मारे के धमकी निरहुआ फिल्मी स्टाइल में देले बाड़े।।\nआप सब के बता देत बानी की शशिकांत सिंह एगो जुझारू पत्रकार के साथे साथे ‘चैंबर ऑफ फिल्म जर्नलिस्ट’ (सीएफजे) के सदस्य हवे।। एकरा साथ साथ उ सोशल मीडिया पे भी काफी सक्रिय रहे ले.. एह वजह से निरहुआ के अभी हाल में ही प्रदर्शित फिल्म ‘बॉर्डर’ के बारे में जब प्रचार कइल जात रहल ह ई फिल्म सलमान खान के फिल्म ‘रेस-3’ के पछाड़ देले बा, तब शशिकांत सिंह आपन पत्रकारिता धर्म के पालन कर के फेसबुक के पेज पर ‘बॉर्डर’ के पूरा आकडा पेस कर देले।।\nबस , इहे सच निरहुआ के हजम न भइल अउर उ खिसिया के शशिकांत सिंह के फोन कर के आपन मन के भड़ास गाली अउर धमकी से निकाल देहले। अउर साथ मे जान से मारे के हिदायत भी देले,उहो घर मे घुस के मारे के। जब कि शशिकांत सिंह ई बात के दौरान निरहुआ के समझावे के बहुत कोशिश भी कइले.. की आप पक्ष रखी, हम ओकरो के सार्वजनिक कर देमं। लेकिंन निरहुआ अपना गुस्सा के आगे उनकर एक न सुनले! अउर इहे ना शशिकांत सिंह निरहुआ के ई बातचीत सुरु होखे से पहिले ही बता देले रहले की ई सब बात मोबाइल में रिकॉडिंग होता। ई बात के शशिकांत सिंह फिर से दोहरावे के भी प्रयास कइले लेकिन निरहुआ आपन गुस्सा के आवेश में पूरा बद्तमीजी के हद पार कर देले रहले।।(निरहुआ अउर शशिकांत सिंह के बीच भइल बात के ऑडियो आप सब भी सुन सकत बानी)!!\nई घटना से आहत शशिकांत सिंह से संपर्क कइला पे पता चलल ह की निरहुआ के खिलाफ उ तुलिज पुलिस स्टेशन में आज रिपोट दर्ज कइले ह। ‘सीएफजे’ के सचिव धर्मेन्द्र प्रताप सिंह भी निरहुआ के कटु व्यवहार पर निरहुआ के घोर नींदा कइले ह। ‘महाराष्ट पुलिस से मांग करतानी की निरहुआ के विरुद्ध सख्त से सख्त कानूनी कार्यवाही कइल जाव ताकि फ़िल्म पत्रकार लोग के निशाना बनावत तमाम सेलिब्रिटीज के सबक मिल सके!?\nध्यान दीं: भोजपुरी फिल्म न्यूज़ ( Bhojpuri Film News ), भोजपुरी कथा कहानी, कविता आ साहित्य पढ़े जोगीरा के फेसबुक पेज के लाइक करीं।।\nपिछला लेखदिनेश लाल यादव निरहुआ के पत्रकार शशिकांत के साथे गाली गलौज आ मारे के धमकी\nअगिला लेखभोजपुरी फिल्‍म लज्‍जो का ट्रेलर रिलीज


दुष्कर्म आ हत्या के आरोपी गिरफ्तार – टटका खबर\nरोहतास जिला के दरिहट इलाका के धरहरा गांव मे करीब एक हफ्ता पहिले एगो नाबालिग के बलात्कार क के हत्या कर देबे वाला आरोपी धर्मेन्द्र कुमार के पुलिस आजु शुक का दिने गिरफ्तार क के जेल भेज दिहलसि,\nपुलिस अधीक्षक विकास वर्मन संवाददाता सम्मेलन मे बतवले कि 11 अक्टूबर के रात नौ साल के लड़िकी गांवे मे होखत रामलीला देखे गाइल रहे. कार्यक्रम खतम भइला का बाद घरे जात घरी धर्मेन्द्र ओकरा के अकेला देख गोदी मे उठा के बगल के सुनसान इलाके मे ले जाके बलात्कार कइलसि, हल्ला मचावत लड़िकी के ऊ दीवाल पर पटक मरलसि जवना से ऊ बेहोश हो गइल. बेहोशी हालत में उ फेरू ओकरा से दुष्कर्म कइलसि आ कपडा से गला दबा के ओकर हत्या क के लाश पानी भरल गड़हा में फेंक दिहलसि.\nएह कांड के उद्भेदन ला अभय कुमार लाल के नेतृत्व मे एगो विशेष टीम बनावल गइल रहे जे वैज्ञानिक तकनीक से अनुसंधान क के काड के पर्दाफाश क दिहलसि.\nTags: डेहरी आन सोन, बलात्कार, रोहतास, हत्या


त न – Bhojpuri Dictionary\nCategory: त न\nतू (तूँ) = (सर्व-PRO) तुम (you) तू जातारS. (तुम जाते हो) You go.\nContinue reading » April 10, 2011 Prabhakar Pandey त, त न No Comment\nनून (लोना, लोन, रामरस, नमक) = (सं-N) नमक Common salt, salt (used to season and preserve food) लागता की माई आजु तरकारी में नून डालल भूला गइल बिया. आजु त बाजारी में आयोडीन मिलल पिसल नून बिकाता. पहिले त खड़ा नून बिका जवने के सिलवटि...\nContinue reading » March 23, 2011 Prabhakar Pandey न No Comment\nदुधार (दुधारू) = (वि-ADJ) दुधारू Milch दुआरे पर एगो दुधार चउआ जरूर राखे के चाहीं. राम की लगे एगो दुधार गाय बा. Ram hasamilch cow.\nContinue reading » March 23, 2011 Prabhakar Pandey द No Comment\nदोंगा = (सं- N) गवना की बाद के रस्म जवने में गवना की बाद अपनी मायके गइल दुलहिन के ले आवल जाला. third time,aceremonial departure ofabride to groom’s home. सीता के अबहिन दोंगा नइखे भइल. पहिले बिआह, फेनु गवना अउर ओकरी बाद...\nContinue reading » March 22, 2011 Prabhakar Pandey द No Comment\nनइहर = (सं-N) मायका, पीहर, नैहर married woman’s father or mother home रंभा अपनी नइहर गइल बाड़ी। Rambha has gone to her father’s home.\nContinue reading » March 22, 2011 Prabhakar Pandey न No Comment\nनोह (नह, नख, नाखून) = (सं-N) नाखून Nail दाँते से नोह मति काटS. Don’t cut nail with the teeth.\nरिस्तेदार (हित, नात, हितनात, हित-नात, नतइत, संबंधी) = (सं-N) रिश्तेदार, संबंधी Relative महेश हमार रिस्तेदार हउअन. Mahesh is our relative.\nनीबि (निबि, नीब) = (सं-N) नीम, नीम का पेड़ Neem,margosa, Neem tree नीबि पर मति चढ़S. Don’t climb on the Neem. भोजपुरिया जनमानस में नीबि पर माई दुरुगा के बास मानल जाला. नीबि के दतुअन कइले से दाँत एकदम साफ अउर स्वस्थ रहेला. नीबि के सूखल...


April 2020 – टटका खबर\nएहसे पहिले कि कवनो सरकार के कारिन्दा अपना मलकिनी का हुकुम पर हमरा खिलाफ पुलिसिया भा कानूनी कार्रवाई करे के सोचे हम बता दीहल चाहत बानी कि एह साइट पर के कवनो खबर साँच ना होखे. कवनो खबर के कवनो आधार ना होखे. हमरा इचिको मालूम नइखे कि एंटोनियो माइनो केकर नाम ह आ ऊ\nशिवसेना के सरकार वाला महाराष्ट्र में मुम्बई से चंद घंटा के दूरी पर एगो कस्बा पालघर में जूना अखाड़ा के दू गो साधुवन आ उनुका गाड़ी के ड्राइवर के शांतिदूतन के भीड़ पुलिस का सोझा मार मार के मुआ दिहलसि. एक तरह से कहीं त पुलिस वाला आह लोगन के घर का भितरी से बाहर\nतबलीगी जमातियन का चलते पूरा देश त्राहिमाम कइले बा. अकेले यूपी में डेढ़ हजार से बेसी जमाती चिन्हाइल बाड़ें जवनन में से साढ़े बारह हजार से बेसी जमातियन के कोरोना छूताह होखे का अनेसा का चलते क्वेरेन्टाइन कइल गइल बा. आजु मंगल के दुपहरिया ले यूपी में कोरोना छुआइल 314 गो मरीज मिल चुकल बाड़ें\nउपेंद्र फिल्म्स के बैनर तले बने जात भोजपुरी फिलिम ‘पारो’ के शूटिंग 15 अप्रैल से बिहार के सिवान जिला में होखे वाला रहुवे. अब एह शेड्यूल में बदलाव कइला के जानकारी फिलिम के हीरो स्टाइलिस स्टार यश कुमार दिहले बाड़न. कहलन कि कोरोना से बचे ला सभका लॉकडाउन माने के चाहीं. आ हमनी कलाकारो एह\nउत्तराखंड के पुलिस महानिदेशक अनिल रतूड़ी कड़ाई से कहले रहलें कि तमात के मरकज में शामिल हो के लवटल लोग अपने से सोझा आ जाव ना त बाद में ओह लोग के मालूम हो जाई कि सरकार कइसे ओह लोग से निबटी. कहलन कि एह लोग पर जान मारे के कोशिश के मुकदमा कइल जाई\nदिल्ली के निजामुद्दीन इलाका में तबलीगी जमात के मरकज देश भर में कोरोना पसारे के जरिया साबित हो गइल बा. एह जमात में शामिल भइल मुसलमानन में कोरोना बीमारी तेजी से पसरे लागल बा आ लोग के मौत के सिलसिला अचानक तेज हो गइल बा. तबलीगी जमात के अमीर मौलाना साद अबहियों फरार बा आ\nहर साल श्रीरामनवमी का मौका पर हिन्दू मंदिर जा के श्रीरामजन्मोत्सव मनावत आइल बाड़ें. बाकिर अबकी कोरोना का चलते देश में ल़ॉकडाउन लगा दीहल गइल बा. एह हालात में बाहर निकल के मंदिरन में सामूहिक आयोजन ना कइल जा सकी. श्रीराम जन्मभूमि तीर्थक्षेत्र न्यास के अध्यक्ष महंत नृत्यगोपाल दास रामभक्तों से निहोरा कइले बानी कि\nकोरोना संकट का चलते आम आदमी के राहत देबे ला रिजर्व बैंक कहले रहुवे कि बैंक के कर्ज अदायगी में तीन महीना ले छूट दिहल जाई. ओकरा ला बैंक कर्जदारन के परेशान ना करी आ नाही ओह लोग के क्रेडिट साख खराब कइल जाई. सरकारी बैंक त पहिलहीं एकर एलान क दिहले रहुवें. बाकिर आजु\nदिल्ली के निजामुद्दीन इलाका के एगो तबलीगी मरकज में हजारन मुसलमानन के शामिल भइला का बाद कई जने के कोरोना ध लिहले बा. सरकार आ प्रशासन के मनाही का बावजूद तबलीगी जमात ई मजमा जुटवले रहुवे. मामिला सामने अइला का बाद एह मजमा में शामिल अनेके लोगन के कोरोना का चपेट में अइला के खबर


Bhojpuri में पढ़ें- बटोही के नजर से-बिहार में प्रशांत किशोर के राह आसान नईखे - bihar politics prashant kishor in election sanjay shashwat bhojpuri – News18 हिंदी\nbihar politics prashant kishor in election sanjay shashwat bhojpuri\nBhojpuri में पढ़ें- बटोही के नजर से-बिहार में प्रशांत किशोर के राह आसान नईखे\nअब देखीं बिहार में प्रशांत किशोर के लेके सियासत में एगो अलगे हउआ बनल जा रहल बा. अईसन लागत बा ,जइसे प्रशांत किशोर के कवनो सुरखाब के पांख लाग गईल होखे,मुरेठा बान्हि के, कमर कस के मैंदान में उतर गईल बाड़न.ठीके बा ,पीके साहेब, आईआईटियन हवन, इहाँ के राजनीति के पंडितो भ गईलन बानी, इंकर चहुँप त पढ़ले-लिखले ,बड़ बड़ लोगन तक बा!\nहम त बटोही हईं ,हमरा जेने कुछो बुझाला ,लउकेला ,ओनही चल पड़ीला.\nचलीं भइलीं राहे राही ,बन के अधिक दाही,\nपटना रजधनिया में चहुँपे बटोहियाsss!!\nअब देखीं बिहार में प्रशांत किशोर के लेके सियासत में एगो अलगे हउआ बनल जा रहल बा . अईसन लागत बा ,जइसे प्रशांत किशोर के कवनो सुरखाब के पांख लाग गईल होखे,मुरेठा बान्हि के ,कमर कस के मैंदान में उतर गईल बाड़न.ठीके बा ,पीके साहेब ,आईआईटियन हवन ,इहाँ के राजनीति के पंडितो भ गईलन बानी, इंकर चहुँप त पढ़ले -लिखले ,बड़ बड़ लोगन तक बा!\n2014 से पहिले इनिका के केतना लोग जानत रहे!\n8 बरिस में सियासत के गलियन से करोड़ो रोपेया कमइलन ,बाकी जनहित में त एको पाई त खर्चो नईखन कईले . देस के सभ राजनीतिक घराना में बहुते पहुंच बा. देस के कोना कोना में घूमिये लेलन . पूरूब में ममता बनर्जी ,दखिन में वाईके , यूपी में सपा-कांग्रेस, 2014 में मोदीजी के जरे, आs बिहार में नीतीशजी के जरे. बाकी ई कबहूँ ज़मीन से कहां जुड़ पईलन . काल्ह तक कांग्रेस साथे जुड़ल चाहत रहन ,दाल ना गलल त घोषणा कइलन की बिहार से सुरु करब राजनीति .अब इहाँ के नया पैतरा के नावं धइले बानी “जन सुराज “.\n“जन सुराज” के बैनर तले बिहार के 3000 किलोमीटर के पैदल यात्रा करब. बात दरअसल ,ई बा भोजपुरिया जवान प्रशांत बाबू, का कहनाम बा कि हमरा जनता से सीधे बतियावे के बा ,बिचार लेवे आs देवे के बा. आs सीधे सीधे जनता से मिले ख़ातिर गांवे गांवे ,नगर -नगर माकहिं के नु पड़ी . बस 3000 किमी की पैदल यात्रा के प्लान क लेहनी प्रशांत बाबा.इहाँ के पिलान के हिसाब से सितंबर तक बिहार के कोने कोने घूम लेवे के बा ,पब्लिक के मिजाज समझ-जान लेवे के बा. मतलब ई बा कि बाबा ख़ातिर बिहार समुदर बा ,जवना में सितंबर तकले मंथन होई ,आs अक्टूबर में जाके अमरित निकली.\nअब रहल बात कि बिहार में त अलगे तरह के राजनीति बा. ई ठीक बा कि इहाँ के बिहार में नीतीश के जरे काम क के अनुभव भी ले लेले बानी. नीतीश कुमार के सत्ता भी दिलवा देले बानी. तब राजद-कांग्रेस-जदयू साथे मिल के चुनाब लड़ल रहे ,बीजेपी एंटी रहे. भाजपा के जरे रामविलास पासवान आs जीतनराम मांझी रहन . आs जीत भी नीतीशे के भईल रहे .\nप्रशांत किशोर ,बक्सर के रहे ओला हवन ,जाति से पंडीजी हवन . आs एह घरि बिहार में पंडीजी लोगन के लूटपटार भईल बा. केहू कहत बा हमरा देने,त केहू कहत बा हमरा देने , आss केहू कहत बा कि पंडीजी हमनी के पार्टी के हवन, ईहां प त हमनि के जन्म सिद्ध अधिकार बा . मतलब , बिहार में पंडीजी लोगन के पुरान लुभुकिये बुझ लेले बा लोग, अलबत हाल बा ! आपनो बिरादर में एक से बढ़ के एक बाड़ें,जेने डुगरा द ,ओनहिं डूगुर जइहैं.\nपटना में अबहिं हाले में बड़का रोड शो कईलस लोगन ,ऊहो परशुराम जी के नाम पss. भूमिहार – ब्राह्मण के नावं ले के.इहे लोगन के जरे अंधा -टोपी..! ई खेल जनि खेलीं सभे . समाज के नियम ,पूजा पाठ करावे वाला लोगन के साथे अईसन खेल ना खेले के . बाकि बिहार में गजबे खेला हो रहल बा,समझदार बानी रवा त भकुआईं जनि. . अबहिं एह खेला के तेजस्वी जादो , जादे बढ़िया से खेले के सुरुआत कईले बाड़ें. दु-चार गो भुनिहार -बाभन नेतन के ले के चल देले बाड़न बैतरणी पार करे.\nएने रामबिलास पासवान के लाल चिराग पासवान त अलगे राग अलापे लगलन. ई त साफ साफ कह देलन कि जदि प्रशांत भाई हमरा साथे आ जास त सुशासन बाबू के सरकार के दिन के उल्टी गिनती सुरु हो जाई.\nप्रशांत किशोर त सबके टच में बाड़ें, बाकि राष्ट्रीय जनता दल के फेरा में नईखन ,हो सकत बा ,उनकर बुझा गईल बा कि राजद के दुनों राजकुमार अलबेला बा लोगन. नन्हका त तनि बतिया, बुझबो करे ला, बाकि बड़का त मुरली लेके कबहूँ नागिन धुन छेड़ देवेला. पीके बाबू त रहलन दोसरा के आपन अंगूरी प नचावे ओला जीव ,त एहिजा, नागिन डांस के करि..!\nप्रशांत बाबू त साफ साफ आपन बात रख देलन कि हम आपन पुरान काम छोड़ के ‘”जन सुराज” ख़ातिर काम करब. लगभग 35 करोड़ बिहारी जनता से मिले ख़ातिर बेचैन बाबा, के चाणक्य बनि के बहुत कुछ कईल चाहत बाड़न. इनकर कहनाम बा कि बिहार में पिछला 30 बरिस में 15 साल लालू जादव के रहल बा त 15 साल नीतीश कुमार के रहल बा . काम त कुछो भईलो बा . लालू जादव के समय गरीब गुर्गा के आवाज़ बुलंद भईल त नीतीश बाबू में तनि इंफ्रा स्ट्रक्चर प काम भईल. लेकिन एकरा के विकास ना कहल जाला कि बिहार के पूरा देसन में सबसे गरीब -फिसड्डी राज्य में गिनती हो रहल बा.अब ले राज्य के गरीब राज्य के दर्जा ना मिलल. शिक्षा के हाल ऊहे बा ,प्राथमिक शिक्षा के हाल जेतना बदतर बा ,ओतने बदतर हाल ,उच्च स्तरीय शिक्षा के बा. बेरोजगारी त अतना बढ़ल बा कि रोजगार के कवनो साधने नईखे लउकत बिहार के जवानन के.. ! रोड प, टेसन प, गंगा घाट के किनारे, खेल के मैंदान में जहां जगहा मिलत बा , बिहारी स्टूडेंट पढ़त नज़र आवत बाड़न,लेकिन फिर भी ई लोगन के हाथे भुक्का लागत बा.\nपीके के लेके सगरो ई बात के चर्चा बा कि ई पढ़ल-लिखल जीव बाड़ें ,जे देस के सभ नेता लोगन के बुद्धि देत रहल बाड़न ,जदि ई खुल के राजनीति में अइहन त हो सकत बा बिहार के हाल तनि बेहाल हो सकत बा . ना त आज़ादी के बाद कांग्रेस के बिहार देखले बा ,त जेपी आंदोलन के बाद दर्जन भर से ऊपरे नेता पइदा भइलन जवन बिहार के कम आपन बिकास जरूर कईलन. अब त देखे के बा कि प्रशांत बाबा के बिहार के जनता कतना भाव देत बा ,जाति कतना उठत बाड़ें . बिहार के अभिशाप जाति ही रहल बा,आs अइसे भी देस में जाति आ धरम के ही राजनीति हावी बड़ूये, अईसन में प्रशांत कुमार का कर पइहन ई त भविसे बताई.\nअभी त बरसात भी सुरु होई ,आs बिहार के 75 फीसदी क्षेत्र बाढ़ के मारल ह ,देखे के बा कि पीके बिहार के हिंछाड में खत्म लोगन से मिल पावत बाड़न.\n(संजय शाश्वत वरिष्ठ पत्रकार हैं, आलेख में लिखे विचार उनके निजी हैं.)\nTags: Article in Bhojpuri, Bhojpuri, Prashant Kishor\nFIRST PUBLISHED : May 06, 2022, 18:37 IST


Malikayin ke Pati Bihar News Liquor ban Politics Bhojpuri - Bhojpuri में पढ़ें मलिकाइन के पाती-दारूबंदी पर नीतीश कुमार के जिद, ठेंगा देखावत पियक्कड़ आ विपक्ष के छीछालेदर – News18 हिंदी\nनीतीश कुमार बिहार में दारूबंदी कानून के कड़ाई से लागू करे के जिद ठनले बाड़े. एकर कमान ऊ कड़क अफसर केके पाठक के सउंपले त लोग का भरोसा जागल कि अब दारू पीये-बेचे वाला लोग पर आफत आ जाई. बाकिर असेंबली एरिया में दारू के खाली बोतल मिलला से ई बात साफ हो गइल बा कि पियक्कड़न के कंटरउल कइल आसान नइखे. एकरा पर विपक्षी दल घमसान मचवले बाड़े सन.\nLast Updated : December 01, 2021, 20:37 IST\nपांव लागीं मलिकार ! एह घरी गांवागाईं खाली दारुए के बतकही होता. केहू कहता कि नीतीश जी खूब टाइट कइले बाड़े. केहू कहता कि कवनो फरक नइखे परल. पांड़े बाबा के दुअरवा एही के आज बतकही होत रहल हा. गवंदरी के गेयानी साह आइल रहुवन. ऊ बतावत रहुवन कि नीतीश केतनो कड़ाई करस, कीने-बेचे वाला पर कवनो फरक नइखे परे के. जवन दारू पांच सौ में तीन गो मिलत रहल हा, ऊ अब छह सौ में तीन गो मिल रहल बा. इहे त फरक आइल बा. पांड़े बाबा खबर कागज पढ़ के सुनावत रहुवीं कि असेमली के चहारदिवारी के भीतर दारू के खलिया बोतल मिलल बाड़ी सन. एकरा के लेके ललटेन छाप के नेता आ लालू जादो के बेटा तेजस्वी जादो काल्ह असेमली में खूब हल्ला कइले. नीतीश जी त ई जान-सुन के एतना खिसिअइले कि तुरंते जांच करावे लगले. रउकरे बताईं मलिकार कि दारूबंदी के कानून 2016 में लागू भइल. एने जब सख्ती भइल हा त ठीक ओही टाइम पर असेमली में दारू के खलिहा बोतल कइसे पहुंच गइल. हमरा त बुझाता मलिकार कि नीतीश के बदनाम करे आ घेरे खातिर ई जोजना बना के काम भइल बा. जवन होखे मलिकार, बाकिर हमार मानल त इहे बा कि दारू कवनो नीमन चीज ना ह. पइसा त घर से जाते बा, देहो के नुकसान होता. घर में कुफुत अलगा बा.\nपांड़े बाबा बतावत रहुवीं मलिकार कि नीतीश कुमार के सरकार अकेले दारूबंदी के कानून ना बनवलस. सगरी पाटी ओह बेरा उनका हां में हां कहली सन. ओह बेरा त ललटेन छाप उनहीं का संगे सरकार में शामिल रहे. बाकिर एकरा के लेके सबसे बेसी खींस ललटेन छाप के नेतवे लोग के बरत बा. असेमली में दारू के खलिहा बोतल मिलली सन त तेजसवी जादो नीतीश से इस्तीफा मांगे लगले. असन अड़ गइले कि बुझाव कि नीतीशे कुमार दारू पीके बोतल फेंकले बाड़े. तेजस्वी के कहनाम रहे कि नीतीश कुमार दारू बेचे वाला गिरोह से मिलल बाड़े. ओकनी के संगे फोटो खिंचवावत बाड़े. उनका मंतरी लोग के अपराध करे के छूट मिलल बा. अइसनो हो सकेला का मलिकार.\nहं, एगो बात तेजस्वी के जरूर जायज बा. जब से दारूबंदी कानून बिहार में लागू भइल, तब से लुका-छिपा के दारू बेचे के धंधा गांवांगाईं जरूर शुरू हो गइल. एह काम में जवन लागल रहले हां सन, ओकनी के साल भर में कोठी अमारी बना लिहले सन. शहर में जमीन कीन लिहले सन. बड़की बड़की गाड़ी कीन के हवा खा तारे सन. एढ़ा-डेढ़ा दाम दे के पीये वाला लोग ओकनी से कीनत रहल हा. अब कवनो केके पाठक आइल बाड़े त ओकनी का तनी डेराइल बाड़े सन. पहिले त पुलिसवे बेचवावत रहले हां सन. चकुदार से लेके दरोगा ले, सगरी लोग के मालूम रहल हा कि कवन-कवन बेचत बाड़े सन. ओकनी से पइसा वसूली करिहें सन. चकुदरवे वसूली करवावात रहले हां सन. अब सुने में आवता कि दारू पकड़इला पर सबसे पहिले चकुदार लोग के छुट्टी होई.\nपांड़े बाबा बतावत रहुवीं कि अब नीतीश कुमार जिला-जिला घूमे के जोजना बनवले बाड़े. ऊ औरतन के समझइहें कि घर के मरदाना के दारू पीये से कइसे रोक सकेली सन. बेचे वाला के कइसे धरवा-पकड़वा सकेली सन. सांच कहीं त दारू पियला से घर में जवन हुरदुंग होला, ओइमें सबसे बेसी तबाह घर के औरते होली सन. पनरह तारीख ले पंचाइत के वोट खतम हो जाई. ओकरा बाद नीतीश जी सगरी बिहार घूमिहें. पांड़े बाबा कहत रहुवीं कि नीतीश जी लइकिन के साइकिल दिहले, पोशाक दिहले, पंचाइत आ नोकरी में औरतन खातिर रिजवेसन दिहले बाड़े. अब दारू के नांव पर औरतन के ऊ अपना पख में करे चाहत बाड़े. अइसन हो जाई त औरत उनका ओर हो जइहें सन आ वोट में उनका एकर फायदा मिली. उनकर जोजना इहे बा.\nपांड़े बाबा बतावत रहुवीं कि दारू पीयल कवनो नीमन बात ना ह. चालीस-पचास साल पहिले गांव में केहुए एक-दू आदमी होखे, जे दारू पीये. उहो लुका-चोरा के. गांव के लोग ओह लोगन से एतना नफरत करे कि केहू ओह लोगन से जल्दी बोले-बतिआवे ना. ओइसन पियक्कड़ लोग भी सांझ भइला के बादे पीये. बाद में त ई फैसन हो गइल रहल हा. घरे-घर नवछेड़िहा पीयला के फैसन बूझ गइल रहले हां सन. दारूबंदी के बादो ऊ बेसी पइसा देके पीयत रहले हां सन. दिन-दुपहर के कवनो हिसाबे ना रहल हा. ओकनी के ई गेयान तनिको नइखे कि दारू देह खातिर केतना खराब ह. बिहार में त दारूबंदी बा. तबो एइजा अबे 15.5 परसेंट लोग दारू पी रहल बा. देस में सबसे बेसी पियक्कड़ अरुनाचल परदेश में बाड़े. पांड़े बाबा ई बात कवनो नेशनल फैमिली हेल्थ सर्वे के खबर पढ़ के बतावत रहुवीं.\nउहां के बतावत रहुवीं कि हाले में सर्वे के ई रिपोट आइल बा. सर्वे में मालूम भइल कि खाली मरदाना ना, औरतो दारू पीयेली सन. देस में 18.8 परसेंट मरदाना आ 1.3 परसेंट औरत शराब पीये के बात कबूल कइली सन. आबादी का हिसाब से सबसे बेसी दारू अरुनाचल परदेस में लोग पीयेला. सबसे अचरज के बात त उहां के ई बतावत रहुवीं कि बिहार आ गुजरात में दारूबंदी बा. एकरा बादो बिहार में 15.5 परसेंट आ गुजरात में 5.8 परसेंट मरदाना अबहियो शराब पीयत बाड़े. अरुनाचल में त सबसे बेसी 52.7 परसेंट मरदाना और 24.2 परसेंट मेहरारू दारू पीयेली सन. कवनो तेलंगाना बा. ओइजा 43.3 परसेंट मरद आ 6.7 परसेंट मेहरारू दारू पीयेली सन. तिसरका नंबर प सिक्किम बा, जहवां दारू पीये वाला मरद 39.8 परसेंट बाड़े आ औरत 16.2 परसेंट बाड़ी सन.\nपांड़े बाबा बतावत रहुवीं कि गवंदरी के एगो बड़का पियक्कड़ बिहार में दारूबंदी भइला के बाद छटपटा के रह गइल. दू दिन दारू बिना बीतल त सोचलस कि जब मिलते नइखे त छोड़ले में फायदा बा. सात दिन, दस दिन आ जब पनरह दिन बीतल गइल त ओकरा एकर फायदा बुझाये लागल. देखलस कि घर में सभे बड़ा खुश बा. पइसो खरच नइखे होखत. ओकरा बाद त ऊ साफे छोड़ दिहलस. घर ओकर एह घरी बड़ा खुशहाल बा. सांच कहीं त ई मन के बात बा. मन के केहू मना लेव त कुछऊ छूट सकेला.\nपांड़े बाबा करनाटक के एगो मुखमंतरी के कहानी सुनावत रहुवीं. उनकर कहनाम रहे कि जवन चीज देह आ देस खातिर खराब होखे, ओकरा के छोड़िए दिहल बढ़िया होला. 1997 में करनाटक के मुखमंतरी रहले जे.एच. पटेल. ऊ पहिले खूब दारू पीयस. उनकर हाल ई रहे कि सांझ के बेरा दारू ना मिले त बेचैन हो जास. कहस कि सांझ खानि दारू ना मिले त बड़ा खराब लागेला. बाकिर उनकर मन अइसन बदल कि दारू से तोबा क लिहले. कहले कि ‘जवन चीज आदमी के देह भा देस खातिर खराब होखे, ओकरा के छोड़िए देबे के चाहीं. ऊ अपना इंटभिऊ में कहले रहले कि ‘हमार सेहत नीमन रहल जरूरी बा, पीयल ना. ऊ इहो कहले रहले कि ‘बच्चू’ (करनाटक में दारू के कवनो नाम ह) के बिना सांझ खराब हो जाला’. ऊ रोज पीये वाला रहले. मन बदलल त छोड़ दिहले. पटेल साहेब 1996 से 1999 ले करनाटक के मुखमंतरी रहले.\nहमहूं गजबे हईं मलिकार. कहां ले हाल-समाचार पाती में लिखे के चाहीं त दारू पुरान लेके बइठ गइनी. उपरवार खेत त फरहर हो गइली सन, बाकिर चंवर में अबहियों पानी लागल बा. बुझाता असों चंवर में गेहूं ना बोआ पाई. दस कठा तोरी बलुअवा पर बोआ दिहनी हां. बोअनी ले तीन बेर टेक्टर से खेत जोतवावे के परल हा. तोड़ा के बीआ बाजार से मंगवा लिहनी. जोताई, बिया आ खाद मिला के अबे ले चार हजार खरच हो गइल. पटवनी के खरच बाकी बा. जानतानी कि ओतना के तोड़ी ना निकली, बाकिर खेतवा त आबाद काखहीं के परी नू मलिकार. लगन एतना बा मलिकार कि मन नकिया गइल बा. घरे केहू मरद-मानुस त हइए नइखे. गंउवां में केहू कीहां नेवता आवेला त बड़का चल जाला. पहुनाईं के नेवता हजाम से भेजवा दीले. हजमो के फुरसत कहां बा. आज के नेवता काल्ह आ काल्ह के परसों पहुंचावेला. ठंडा बढ़ल जाता मलिकार. एही में करोना के कवनो नया बेमारी के बड़ा हल्ला सुनाता. बच के रहेब. रउरे एने-ओने आवत-जात रहीले. बाकी अगिला पाती में.